
Acțiunea se petrece la Madrid 


ACTUL ÎNTÂI 


SCENA 1 


O stradă din Madrid. Intră don Manuel, urmat de Cosme, amindoi 
îmbrăcaţi de drum. 


DON MANUEL: 

Doar cu un ceas să fi sosit mai devreme şi prindeam serbările prin care întreg 
Madridul cinsteşte botezul prinţului Baltazar. 

COSME: 

Aşa se întîmplă cam în toate : doar cu un ceas să soseşti mai devreme ori mai 
tîrziu si ai pierdut ori ai cîştigat. Doar cu un ceas mai devreme să fi sosit Piram 
la fîntînă, n-ar fi găsit pe Tisbe moartă, şi murele nu s-ar mai fi roşit. Căci poeţii 
zic că tragedia asta s-a scris cu sirop de mure. Un ceas să fi întîrziat Tarquiniu, 
ar fi găsit pe Lucreția culcată şi poeţii nu şi-ar mai bate capul să judece, ca-n 
tribunale, fără să fie judecători, dacă Tarquiniu a insultat-o ori nu. Un ceas să se 
mai fi gîndit Hero dacă era bine sau nu să se arunce din turn, şi sînt sigur că nu 
s-ar fi aruncat şi astfel ai fi fost scutit iscusitul Mira de Mescua! să mai scrie o 
comedie aşa de bine ticluită. Amarilis n-ar mai fi jucat-o cu atita naturalete şi 
publicul nu şi-ar fi smuls părul de necaz că s-a păcălit ducîndu-se s-o vadă. Şi 
fiindcă am întîrziat un ceas şi am pierdut serbările, să nu mai pierdem acum şi 
hanul. Legea-i lege; dacă vom sosi şi acolo după ora închiderii, ne trîntesc uşa-n 
nas şi rămînem pe dinafară. Mi-au ieşit ochii din cap uitîndu-mă să-l văd pe 
prietenul care te aşteaptă, cu pat şi masă pusă, ca pe un ibovnic. De acum încolo 
puţină speranţă să mai vie. Prea ar fi mare noroc pe capul nostru. 

DON MANUEL: 

Nu vorbi cu păcat, Cosme ; mai rar prieteni cum sînt eu cu don Juan de Toledo, 
nici în antichitate nu ni s-ar găsi pereche. Amîndoi am fost colegi de şcoală şi, 
după ce am părăsit literele pentru arme, amîndoi am fost camarazi nedespărţiţi 
în războaie. În Piemont, cînd ducele de Feria m-a răsplătit cu gradul de sergent, 
l-am avut stegar în compania mea. Rănit apoi grav într-o bătălie, l-am îngrijit şi l- 
am vindecat chiar în patul meu. După Dumnezeu, mie-mi datorează viaţa. Asta 
fără să mai amintesc de alte datorii mărunte, căci între nobili e lucru josnic să 
pomeneşti de aşa ceva ; de aceea docta Academie zugrăveşte binele săvîrşit în 
chip de femeie bogată întoarsă cu spatele, lăsînd astfel să se înţeleagă că după 
ce l-ai făcut, e înţelept să-l uiţi; cine-l aminteşte, înseamnă că nu l-a făcut. În 
sfîrşit, îndatorat de atitea servicii, don Juan văzînd că majestatea-sa mă 
răsplăteşte cu demnitatea de guvernator şi auzind că am sosit la Madrid, în 
trecere doar, se grăbeşte să-mi arate prietenia 

găzduindu-mă la el. Eram la Burgos cînd am primit scrisoarea prin care mă 
invita călduros să nu-l ocolesc. Mi-a dat şi adresa, dar n-am vrut să viu să-l caut 
de cum am sosit, fără să fi descălecat măcar. Mi-am lăsat bagajele şi catirii la 
han şi numai aşa, ca din întîmplare, mă fac că trec pe aici. Am întîrziat, e drept... 


l Mira de Mescua, sau Amescua — autor de comedii din școala lui Lope de Vega. 


SCENA A II-A 


Dona Angela, Isabel, mascate, intră în fugă. Cei dinainte. 


DONA ANGELA 

Dacă sînteţi într-adevăr cavaleri şi la fapte şi la suflet, după cum vă arată portul, 
atunci apăraţi-mă ; v-o cere o femeie. Viaţa şi onoarea îmi sînt în joc. Scăpaţi- 
mă : sînt urmărită de un tînăr şi nu vreau,să ştie cine sînt, Opriţi-l aici. Salvați- 
mă de nenorocire şi dezonoare, vă implor. Sînt femeie de neam şi cine ştie, poate 
într-o zi... Cu bine, fug, sînt moartă de frică. 

COSME: 

Ce-a mai fost şi asta ? Femeie sau vîrtej ? 

DON MANUEL: 

Pare de necrezut ! 

COSME: 

Ce-ai de gînd să faci ? 

DON MANUEL: 

Mă mai întrebi? Nobleţea mă obligă ; sînt dator să împiedic nenorocirea şi 
dezonoarea. De bună seamă, e bărbatu-său. 

COSME: : 

Şi cum vrei să le împiedici ? 

DON MANUEL: 

Ţinîndu-l pe loc cu vreun şiretlic ; dacă nu voi izbuti, voi fi silit să întrebuinţez 
forţa, dar fără ca el să înţeleagă din ce cauză. 

COSME: : 

Dacă-i vorba de şiretlic, stai niţel; am o idee ; să-l amăgim cu scrisoarea asta, mi- 
a dat-o un prieten s-o duc cuiva de aici. 


SCENA A III-A 
Intră don Luis, urmat de Rodrigo. Cei dinainte. 


DON LUIS : 

Trebuie s-o cunosc, măcar aşa, să 

ştiu de ce se fereşte de mine. 

RODRIGO : 

Ţine-te după ea şi vei afla cine e. 

(Se apropie Cosme ; don Manuel se îndepărtează.) 

COSME: 

Conaşule, dacă nu vă e cu supărare, faceți-vă bunătatea şi citiți-mi cui scrie să 


duc scrisoarea asta. 

DON LUIS 

(oprit de Cosme): 

Acum n-am poftă. 

COSME: : 

Apoi dacă numai pofta vă lipseşte, am eu destulă s-o împărţim pe din două. 
DON LUIS : 

La o parte ! 

DON MANUEL 

(aparte): 

Doamne ! Ce dreaptă-i strada. Tot se mai zăresc. 

COSME : 

Zău, conaşule, faceţi-vă bunătate. 

DON LUIS : 

La dracu, nu mă mai plictisi ! O să-ţi rup coastele dacă mă mai baţi mult la cap... 
COSME: : 

De aia, numai niţel o să vă mai bat... 

DON LUIS : 

Să nu-mi pierd răbdarea, c-apoi... La o parte ! 

(îl îmbrînceşte.) 

DON MANUEL 

(aparte): 

Acum trebuie să intervin. E rîndul vitejiei să termine ce a început şiretenia. 
(Se apropie.) 

Cavalere, dumnealui e valetul meu ; şi nu pricep cu ce te-a putut ofensa ca să- 
1îmbrînceşti aşa. 

DON LUIS : 

Nu răspund nici nepriceperii, nici văicărelii. N-am dat niciodată satisfacţie 
nimănui. 

DON MANUEL: 

Dac-aş avea nevoie de satisfacţie, fii sigur, n-aş rămîne fără ea, în ciuda 
aroganţei dumitale. Dar te-am întrebat cu ce te-a ofensat ori te-a supărat, şi ar 
trebui să-mi răspunzi politicos. Doar nu degeaba se spune că politeţea se învaţă 
în capitală ; aşa că nu face capitala de ris şi nu-mi da mie, un provincial, prilejul 
să învăţ politeţea pe cine are datoria s-o cunoască. 

DON LUIS : 

Cutezi să-mi arunci în faţă că nu pot învăţa eu pe alţii ce-i politeţea ? 

DON MANUEL: 

Ajunge ; să grăiască spadele ! 

DON LUIS : 

Ai dreptate. 

(Trag spadele şi se bat.) 

COSME: : 

Ce poftă aş avea să mă bat şieu! 

RODRIGO : 

Trage-ţi atunci şi tu spada. 


COSME: 
E virgină ; n-o pot trage decît la poruncă sau cu ordin scris. 


SCENA A IV-A 


Intră dona Beatriz,ţinindu-l de mînă pe don Juan,si Clara, cu mantii pe 
umeri. Cei 
dinainte şi figuranți. 


DON JUAN: 

Beatriz, dă-mi drumul. 

DONA BEATRIZ: 

N-ai să te amesteci în duel! 

DON JUAN: 

Cu neputinţă ; nu vezi că e fratele meu ? 

DONA BEATRIZ : 

Vai, ce nenorocită sînt |! 

DON JUAN 

(către don Luis) : 

lată-mă lîngă tine. 

DON LUIS : 

Don Juan, stai, rămiîi deoparte. Aşa nu mă ajuţi de loc ; dimpotrivă, mă faci să 
fiu socotit laş. Acest cavaler străin, deşi întovărăşit, n-a şovăit să lupte singur, şi 
nici acum, unul contra doi, nu se teme. Du-te, lasă-mă singur. Nobleţea-mi nu va 
îngădui să lupt rău, mai ales cu cineva care dă dovadă de atîta avînt şi bărbăţie. 
Pleacă, rogu-te. 

DON MANUEL: 

Şi eu îţi preţuiesc cum se cuvine vitejia şi mărinimia. Dacă însă dumneata mai ai 
vreo îndoială despre mine, îţi stau la dispoziţie oriunde vei voi. 

DON LUIS : 

Si eu la fel. 

DON MANUEL: 

La ordinul dumitale. 

DON JUAN: 

Ce aud şi ce-mi văd ochii ! 

Don Manuel! 

DON MANUEL: 

Don Juan ! 

DON JUAN: 

Nemaipomenit ! 

(Aparte.) 

Între un frate şi un prieten care-mi e ca şi frate, de partea cui să fiu acum ? !... 
Ce să fac ? Dar să vedem mai întîi pricina... 

DON LUIS : 


Lucrurile stau aşa. Acest cavaler a vrut să ia apărarea valetului său, care, nerod 
cum e, m-a făcut să-i vorbesc urit. Dar acum totul s-a lămurit. 

DON JUAN: 

Atunci fie-mi îngăduit săl îmbrăţişez. Nobilul oaspe aşteptat în casa noastră e 
chiar dumnealui, don Manuel. Vino la pieptu-mi, frate. V-aţi dovedit amîndoi 
curajoşi în luptă. E un motiv mai mult să rămîneţi de acum încolo prieteni, căci 
vă cunoaşteţi unul altuia vitejia. Veniţi să vă îmbrăţişez. 

DON MANUEL: 

Mai întîi permite-mi să string mîna lui don Luis pentru vitejia fără seamăn de 
care a dat dovadă şi sălasigur că-i rămîn îndatorat. 

DON LUIS : 

Şi eu te rog să mă socoteşti prieten. Şi te mai rog să mă ierţi că nu te-am 
recunoscut mai devreme, căci după bravura dumitale ar fi trebuit să-mi dau 
seama cine eşti. 

DON MANUEL: 

Eu de la dumneata învăţ bravura. Mărturie stă rana de la mînă. 

DON LUIS: 

O, mai bine-aş fi fost eu rănit de o mie de ori... 

COSME : 

Măi să fie, ce duel de ploconeli ! 

DON JUAN: 

Vino de grabă să ţi-o îngrijeşti. 

Don Luis, fii bun, te rog aşteaptă aci şi spune-i donei Beatriz să mă ierte că n-o 
pot însoţi. Haidem, scumpe prieten ; haidem să-ţiîngrijeşti rana. Casa mea îţi stă 
întreagă la dispoziţie. 

DON MANUEL: 

Dar n-am nimic. 

DON JUAN : 

Hai de grabă. 

DON MANUEL 

(aparte): 

Nu-i semn bun că Madridul mă primeşte cu sînge ! 

DON LUIS 

(aparte): 

Ce necaz mi-e că n-am putut afla cine era femeia aceea! 

COSME 

(aparte): 

Aşa-i trebuie stăpînului; să se înveţe minte să nu mai facă pe Don Quijote de 
răspiîntii |! 


(Don Manuel, don Juan şi Cosme ies) 


SCENA A V-A 


Don Luis, dona Beatriz 


DON LUIS : 

Furtuna- a trecut. Lasă să-ţi înflorească din nou bujori în obrăjorii tăi ofiliţi de 
spaimă. 

DONA BEATRIZ : 

Unde-i don Juan ? 

DON LUIS : 

Te roagă să-l ierţi ; a fost silit să plece să îngrijească grabnic pe un prieten rănit. 
DONA BEATRIZ : 

Vai ! Mor de frică ! Nu cumva rănitul e don Juan ? 

DON LUIS : 

Fii pe pace, domniţă ; n-aş sta eu aşa liniştit, dac-ar fi fost rănit don Juan. Nu-ţi 
mai face gînduri negre şi nu te mai chinui cu închipuiri fără noimă, căci nu faci 
altceva decît să mă chinuieşti şi pe mine. Grija pe care i-o porţi lui don Juan mă 
răneşte, zău aşa ! 

DONA BEATRIZ : 

Uf, don Luis, pentru Dumnezeu ! Ştiu, totdeauna ai fost galant şi bun cu mine, şi 
aş fi fericită să-ţi pot plăti cu aceeaşi monedă, dar nu înţelegi o dată că iubirea 
nu vine la poruncă ? Vine aşa, pe neaşteptate, ca un trăsnet, ori cade din stele. 
Şi cum în ziua de azi ceea ce se găseşte mai greu are mai mult preţ în Madrid, 
preţuieşte-mi şi dumneata sinceritatea, că n-o găseşti pe toate drumurile. Aşa că 
nu te mai osteni zadarnic, şi la revedere. 


(Dona Beatriz şi Clara ies.) 


SCENA A VI-A 
Don Luis, Rodrigo. 


DON LUIS : 

Umblă sănătoasă. Ai văzut, Rodrigo ; toate-mi ies pe dos. Dacă zăresc o femeie 
nostimă şi vreau s-o cunosc, mă ţin pe loc un nătărău şi un duel, că nu ştiu care-i 
mai rău ; dacă mă bat în duel şi soseşte frate-meu, rivalul meu se dovedeşte a fi 
prietenul lui ; dacă mă roagă să prezint scuze din partea lui unei domnie, atunci 
aceasta e o domniţă care mă costă mii de suspine. Dar să le luăm la rînd: o 
femeie mascată fuge de mine, un nătărău mă scoate din sărite, un străin 
încearcă să mă ucidă, frate-meu mi-l aduce apoi musafir acasă şi altă femeie îmi 
dă cu tifla. Halal de aşa noroc ! 

RODRIGO: 

Din toate să-ţi spun eu ce te doare mai rău ? 

DON LUIS : 

Nici prin gînd nu-ţi trece. 

RODRIGO : 


Să nu-mi zici pe nume dacă n-o fi gelozia pe fratele dumitale din pricina 
Beatrizei. 

DON LUIS : 

N-ai nimerit-o. 

RODRIGO : 

Atunci ce te supără atit ? 

DON LUIS : 

Uite, să-ţi spun sincer — dar să nu scoţi o vorbă, că apoi nu mai am—nici o 
încredere în tine sînt supărat pe frate-meu. Prea e nechibzuit. Ţine în casă pe o 
soră văduvă, tînără şi frumoasă ; o păzeşte ca pe ochii din cap, şi acum vrea să 
găzduiască aici pe un cavaler tot tînăr, falnic ca un brad. 

RODRIGO : 

Cunosc povestea ; bărbatu-său a fost administrator regal în port, s-a încurcat în 
socoteli, a ieşit plin de datorii şi s-a prăpădit. Nevastă-sa a venit acum pe ascuns 
la Madrid cu gind să ducă o viaţă retrasă şi să vadă cum o s-o scoată la capăt. 
Stă toată ziua închisă în casă, căci situaţia ei nu-i îngăduie să iasă ; n-o ştie şi n-o 
aude nimeni, nici soarele n-o vede. Nu înţeleg atunci de ce fratele dumitale nu l- 
ar primi în casă pe don Manuel, de vreme ce acesta n-o să ştie că locuieşte sub 
acelaşi acoperămiînt cu o femeie frumoasă. Şi apoi don Juan a avut grijă să 
deschidă la odaia ei o uşă spre stradă, iar uşa care dă înăuntru a astupat-o cu un 
dulap cu tăblii de sticlă, aşa încît nimeni nu poate bănui că acolo a fost vreodată 
o uşă. 

DON LUIS : 

Ei şi ? Ce-a cîştigat cu asta ? Crezi că-şi poate apăra onoarea cu un dulap cu 
tăblii de sticlă ce se sparg la cea mai mică lovitură ? Nu, nu, nu sînt de loc 
liniştit. 


SCENA A VII-A 
Odaia donei Angela în casa lui don Juan. Dona Angela şi Isabel. 


DONA ANGELA : 

Isabel, dă-mi iar voalurile să mă îndoliez, să mă îngrop de vie, că aşa mi-e soarta. 
ISABEL. : 

Poftim, stăpînă. Puneţi-le repede, să nu sosească don Luis, să te vadă gătită şi 
să-şi aducă aminte că te-a văzut la Palat. 

DONA ANGELA : 

Doamne, Doamne, aci o să mor închisă între patru ziduri, unde nici soarele nu 
pătrunde, căci în situaţia mea nu-mi e îngăduit nici măcar să-mi pling durerea la 
lumina zilei. Doar luna, noaptea, cînd îşi strecoară razele prin ferestre, îmi mai 
aduce puţină mîngiiere, parcă zicîndu-mi : „,Biata fată, cum îşi plînge soarta !" 
De cînd am rămas văduvă, n-am pic de libertate. Fraţii mă păzesc mai straşnic 
decît bărbatul, de parcă m-aş fi măritat cu ei. Ce crimă săvîrșesc dacă mă duc şi 
eu cîteodată la teatru ori la Palat, să-mi mai treacă de urit ? Asta nu înseamnă 


că-s uşuratică. Şi-apoi, ce poate fi mai nevinovat decît teatrul? Doamne, ce 
soartă nedreaptă mi-a fost hărăzită ! 

ISABEL: 

De, stăpînă, or fi avînd şi ei dreptate să se teamă. Tînără eşti, frumoasă şi 
văduvă eşti, ispita-i mare şi păcatul gata. Uită-te la văduvele de aci din capitală. 
Doamne păzeşte-mă ! Umblă pe stradă ca nişte mironosiţe, cu capul în pămînt, 
cu mătăniile în mînă cu cartea de rugăciuni la subţioară, şi cînd ajung acasă uită 
de rugăciuni şi joacă şi cîntă cu fanţii, numai într-o fustuliţă, de nu le-ai mai 
putea recunoaşte. Da să lăsăm asta ; mai bine să vorbim de străinul căruia i-ai 
încredinţat onoarea şi care te-a apărat astăzi. 

DONA ANGELA : 

Parcă mi-ai ghicit gîndul. Tocmai voiam să-ţi spun. Vai; ce spaimă am tras ! Nu 
pentru el, ci pentru mine. Cine şi-ai fi închipuit că avea să mă apere cu așa foc, 
să tragă spada şi să se bată pentru mine ! Cînd am auzit că şi-au încrucişat 
spadele, mi-a părut rău că l-am rugat, dar tulburată şi zăpăcită cum eram atunci 
cînd i-am cerut ajutor, nici nu mai ştiam ce-i cu mine. 

ISABEL: 

Nu ştiu dacă l-a oprit sau nu, dar ştiu că don Luis nu ne-a mai urmărit. 

DONA ANGELA : 

Asculta ; stai niţel 


SCENA A VIII-A 
Don Luis, dona Angela, Isabel. 


DON LUIS : 

Angela ! 

DONA ANGELA: 

Scumpe frate. De ce vii aşa de încruntat ? Pari tulburat... Ceai? 
DON LUIS : 

Am destule şi mai am şi onoarea pe deasupra! 

DONA ANGELA 

(aparte): 

Tremur toată ! M-a recunoscut! 

DON LUIS : 

Tu nu vezi că nu ţi se dă consideraţia cuvenită ? Pe mine asta nu mă poate lăsa 
indiferent. 

DONA ANGELA: 

Ai avut vreo neplăcere ? 

DON LUIS : 

Am avut şi am, mai ales cînd viu să te văd. 

ISABEL 

(aparte): 

Ce frică-mi e ! 


DONA ANGELA: 

Ce neplăcere poţi avea din cauza mea ? Am făcut eu... 

DON LUIS : 

Da, din cauza ta, văzînd... 

DONA ANGELA 

(aparte): 

Sînt pierdută ! 

DON LUIS : 

Văzînd că fratele nostru nici nu se sinchiseşte de tine. 

DONA ANGELA : 

(aparte): 

Aşa da. 

DON LUIS : 

Ai atîtea supărări, şi lui nici nu-i pasă. Îmi pare rău că în loc să-mi vărs necazul 
pe el, mi l-am vărsat pe oaspetele nostru, căci, neştiind cine e, l-am rănit într-un 
duel. 

DONA ANGELA: 

Adevărat? Cum asta? 

DON LUIS : 

Ascultă şi-ai să afli : azi, ducîndu-mă la Palat, a trebuit să merg pe jos prin piaţă, 
pentru că sentinelele nu lăsau să intre nici trăsurile, nici călăreţii. Într-un grup 
de prieteni, zăresc o femeie nostimă, cu faţa acoperită de o mască ; ridea şi 
glumea cu tinerii care se întreceau s-o curteze şi să-i laude grațiile şi spiritele. 
Cum am sosit eu, n-a mai scos o vorbă. Văzind-o că amuţise, unul o întrebă de ce 
tăcuse la sosirea mea. Domnița nici pis, parcă-i pierise glasul. Intrigat, o privii să 
văd dacă nu cumva o cunoşteam ; ea, cu cît o priveam mai stăruitor, cu atit se 
ascundea şi se ferea mai mult. Cînd a plecat, m-am luat după ea, căutînd să n-o 
pierd din ochi ; din vreme în vreme întorcea capul, să vadă dacă o urmăresc. Tot 
urmărind-o aşa şi întrebîndu-mă de ce se temea de mine, hop ! mă pomenesc că 
mă opreşte însoţitorul oaspetelui nostru, rugindu-mă să-i citesc adresa de pe o 
scrisoare. I-am răspuns că sînt grăbit, crezînd că vrea mă oprească dinadins, 
pentru că domniţa, trecînd pe lîngă ei, le spusese ceva. M-a plictisit atît, încît 
puţin a lipsit să nu-l cîrpesc. Atunci, făcînd pe viteazul, i-a sărit în ajutor 
oaspetele nostru. În sfîrşit, am încrucişat spadele, dar, din fericire, lucrurile n-au 
mers mai departe, deşi s-ar fi putut ,să iasă mai rău. 

DONA ANGELA: 

Ia te uită afurisita, în ce încurcătură era să te facă să intri! Şi cîte alte intrigante 
de astea n-or mai fi fiind! Mai mult ca sigur că nici nu ştia cine eşti şi că se ferea 
de tine înadins ca s-o urmăreşti. Ţi-aduci aminte ? De cîte ori nu ţi-am spus : 
Bagă de seamă, don Luis, să nu-ţi pierzi capul după femeiuşti de astea care n-au 
altă treabă decît să întindă curse bărbaţilor. 

DON LUIS : 

Cum ţi-ai petrecut după-amiaza ? 

DONA ANGELA: 

Am stat acasă şi-am plins tot timpul. 


DON LUIS : 

A venit fratele nostru să te vadă ? 

DONA ANGELA : 

De azi dimineaţă n-a mai trecut pe aici. 

DON LUIS : 

E revoltător ! 

DONA ANGELA: 

Zadarnic te revolţi : trebuie să răbdăm ; ne e frate mai mare, şi la urma urmei 
din mila lui trăim. 

DON LUIS : 

Dacă tu nu suferi din pricina asta, atunci nu sufăr nici eu ; mie numai de tine îmi 
părea rău. Şi ca să vezi că nul pizmuiesc, mă duc să-l vizitez și chiar am să-i 
fac o bucurie. 

(Pleacă.) 


SCENA A IX-A 
Dona Angela, Isabel. 


ISABEL. : 

Vai, ce spaimă am tras, stăpînă ! Şi acum ce zici de întîmplare ? Oaspetele rănit, 
care se află acum în casa noastră, nu-i altul decît salvatorul dumitale. 

DONA ANGELA : 

De cum l-am auzit pe frate-meu vorbind de duel şi că oaspetele e rănit, am şi 
bănuit asta, Isabel. Dar tot nu-mi vine să cred ; prea ar fi uimitor ca un bărbat 
abia sosit la Madrid, de cum a pus piciorul în oraş să şi întiîlnească o femeie care 
să-l roage s-o apere, un frate al ei care să-l rănească şi altul să-l găzduiască. E 
prea de tot ! Şi chiar de-ar fi aşa, nu voi crede pînă nu-l voi vedea. 

ISABEL. : 

Dacă vrei să-l vezi, ştiu eu pe unde, ba chiar mai mult decît să-l vezi. 

DONA ANGELA : 

Ce, eşti nebună ? ! Cum o să-l pot vedea cînd odaia lui e aşa departe dea mea ? 
ISABEL. : 

Stai nu te speria ; de aci se poate trece foarte uşor în odaia de alături. 

DONA ANGELA : 

Nu tiu numaideciît să-l văd ; aş vrea doar să ştiu dacă e adevărat. Spune cum ; te- 
ascult, deși nu-mi vine să cred ce-mi spui. 

ISABEL. : 

N-ai auzit că fratele a scos o uşă şi-n locul ei a pus un dulap ? 

DONA ANGELA : 

Acum înţeleg la ce te-ai gindit. Să facem o gaură în scîndura dulapului, pe unde 
să ne uităm la oaspetele nostru. 

ISABEL. : 

Mă gîndesc la ceva si mai bun. 


DONA ANGELA : 

Spune dar! 

ISABEL: 

Ca să închidă şi să mascheze uşa ce dă în casă, şi s-o puie la loc cînd o fi nevoie, 
fratele dumitale a astupat-o cu un dulap mişcător, care e plin cu sticle şi pahare, 
dar nu-i greu de mutat. Am văzut eu cînd l-am aşezat ; doar ce sprijinisem o 
scară de el ca să mă sui să-l scutur că s-a răsturnat cu scară și cu mine cu tot. 
Numai să-l împingi uşor într-o parte, şi poţi trece dincolo cît ai clipi din ochi. 
DONA ANGELA : 

Stai niţel să chibzuim şi să vedem cum să facem. Să zicem, dragă Isabel, că 
vreau să trec dincolo. De aici îl putem mişca, dar din odaia cealaltă se poate 
oare da la o parte ? 

ISABEL: 

Cum să nu; tot ca de aici; numai să-i însemnăm bine locul între două cuie, ca să 
ştim să-l aşezăm aşa cum a fost, să nu poată bănui nimeni că l-am mutat 
vreodată. 

DONA ANGELA : 

Spune-i servitorului, cînd o veni după rufe şi după lampă, să ne anunţe dacă 
stăpînu-său iese în oraş — că doar nu l-o sili rana să stea în pat. 

ISABEL: 

Adevărat, vrei să treci ? 

DONA ANGELA : 

E cam prostească dorinţa mea, dar ţiu să aflu dacă el m-a scăpat. Vezi tu, Isabel, 
a fost rănit pentru mine, i-a curs sînge, n-ar şedea frumos să-l îngrijesc, 
arătîndu-i astfel puţină recunoştinţă, cu atît mai mult cu cît sînt sigură că nu mă 
poate recunoaşte ? Hai să vedem dulapul, şi, dacă pot intra fără să ştie el, atunci 
trebuie să mă îngrijesc să fie bine tratat. 

ISABEL: 

Frumos basm, dar dacă-l povesteşte ? 

DONA ANGELA : 

Nu cred ; cine a dat dovadă de vitejie şi galanterie, cum a dat el, e şi discret. 
Doar s-a purtat cu atîta nobleţe prima oară cînd mi-a luat apărarea ! Simt că mi- 
a cîştigat inima. A dovedit atîta curaj ţinîndu-l în loc pe fratele meu, s-a arătat 
atît de înţelept şi curtenitor, încît nu văd de ce mi-aş face griji că ar putea fi 
guraliv. Asta ar umbri toate calităţile unui bărbat ca el. 

(les amîndouă.) 


SCENA A X-A 


Odaia lui don Manuel. Un dulap mişcător cu sticle şi pahare pe rafturi. O 
sobă de tuci etc.Don Juan, don Manuel, un servitor cu o lampă. 


DON JUAN : 
Ar fi bine să te culci. 


DON MANUEL: 

De ce ? Din cauza rănii ? Ar fi ridicol din parte-mi să dau atita importanţă unei 
zgirieturi. 

DON JUAN : 

Ce noroc am avut! Plăcerea de a te avea oaspete mi-ar fi fost stricată de gîndul 
că ai fost rănit la mînă de frate-meu, deşi n-ar fi fost din vina lui. 

DON MANUEL: 

Viteaz bărbat! I-am invidiat spada și l-am admirat cum s-a bătut. Îi voi rămîne 
pentru totdeauna prieten devotat. 


SCENA A XI-A 


Intră don Luis, urmat de un servitor care aduce pe o tavă o spadă într-un 
toc. 


DON LUIS : 

Şi eu al dumitale, dacă-mi dai voie. Te asigur că sînt foarte mîhnit de cele 
întîmplate. De aceea nu vreau să mai rămîie în puterea mea oţelul ce mi-a servit 
să te rănesc. Nu mai vreau să-l folosesc şi nu-mi mai place ; pentru mine e 
aidoma servitorului pe care stăpînul îl goneşte fiindcă l-a supărat. lată spada ce 
te-a rănit la picioarele dumitale ; vine să-ţi ceară iertare, dacă e vinovată. 
Răzbună-te pe ea şi pe mine. 

DON MANUEL: 

Eşti tot atît de curtenitor pe cît eşti de viteaz. În toate mă întreci. Primesc 
spada ; purtînd-o mereu la coapsă, mă va învăţa să fiu la fel. De azi înainte nu 
mai am a mă teme de nimeni, căci de cine s-ar putea teme cine a încins spada 
dumitale ? Eu numai de ea m-aș fi temut. 

DON JUAN: 

Pentru că don Luis mi-a amintit obligaţiile de gazdă, te rog să primeşti şi din 
partea mea un dar. 

DON MANUEL: 

Niciodată nu vă voi putea plăti pentru atitea amabilităţi şi favoruri. Amîndoi vă 
întreceţi în a mă onora. 


SCENA A XII-A 
Intră Cosme, încărcat de geamantane şi pachete. 


COSME: : 

Mii de demoni şi de vipere ; balauri şi strigoi parcă s-au repezit la mine să mă 
tirască în fundul iadului. Cine m-a pus pe mine să viu în blestemata asta de 
capitală ? Mai bine aş trăi liniştit în Asturii ori în Galicia decît aci. Acolo nu mi-ar 
fi teamă c-am să fiu jignit de cineva. 


DON MANUEL: 

Linişteşte-te ; ce te-a apucat? 

COSME: 

Alţii sînt apucaţi, nu eu. 

DON JUAN : 

Ce-ai zis? 

COSME: 

Ce-aţi auzit. Că-i trădător cine dă drumul duşmanului. 

DON LUIS : 

Ce duşman ? Ori visezi ? 

COSME : 

Apa din cişmele. 

DON MANUEL: 

De ea te-ai speriat ? 

COSME: : 

Cum veneam aşa încărcat cu bulendrele astea, m-am împiedicat şi, fleaşc ! m-am 
întins cît sînt de lung în şanţul unei cişmele. M-am făcut ca necuratul de noroi şi- 
am murdărit şi rufele pe care le aduceam în geamantane. Cum o să intru cu ele 
acum, aşa în casă? 

DON MANUEL: 

Piei din ochii mei, că eşti turtă.Hai, pleacă. Ce mai stai ? 

COSME: : 

Dac-aş fi beat, nu m-aş mînia pe apă. Am citit şi eu prin cărţi că izvoarele se 
întorc cîteodată la matcă ; acu' îmi bat capul să pricep cum s-a prefăcut apa în 
vin. 

DON MANUEL: 

Cînd începe aşa, nu mai isprăveşte un an. 

DON JUAN : 

Ciudat om ! 

DON LUIS : 

Eu aş vrea numai să aflu, fiindcă zici că ştii să citeşti, de ce mă tot băteai la cap 
să-ţi citesc scrisoarea ? Stai. De ce vrei să fugi ? 

COSME : 

Pentru că ştiu să citesc doar cărţi, nu şi scrisori. 

DON LUIS : 

Bun răspuns. 

DON MANUEL: 

Nu-l luaţi în seamă, vă rog. O să vă daţi seama curînd că e un măscărici. 
COSME : 

Am să organizez o chermesă şi-am să vă invit să-mi vedeţi isteţimea. 

DON MANUEL: 

Pe mine vă rog să mă iertaţi, dar, cum încă nu-i tîrziu, aş vrea să fac o vizită. 
DON JUAN : 

Atunci, te aştept la cină. 

DON MANUEL: 

Cosme, deschide geamantanele, scoate lucrurile, curăţă-le şi să nu le bagi în 


casă pînă nu sînt uscate. 

DON JUAN : 

Dacă vrei să închizi, iată cheia de la camera ta ; eu o am pe cea de la intrare ; 
altele afară de acestea nu mai sînt, şi nici camera ta nu mai are altă uşă. 
(Aparte.) 

Trebuie să-i spun aşa. 

(Tare.) 

Ca să ţi se deretice, laşi cheia în broască, 

(les cu toţi, afară de Cosme.) 


SCENA A XIII-A 


COSME: 

Comoara mea, vino-ncoa să te mîngii şi să te cercetez ; să vedem ce-am putut 
ciupi, că la drum socotelile nu se ţin aşa la marele fix ca acasă. Sînt mai dese 
prilejurile să pui mîna, nu pe piept, ci în pungă străină. 

(Deschide geamantanul şi scoate o pungă.) 

Iat-o bună treabă a făcut ; azi a intrat fecioară şi iese însărcinată. La ce să mai 
pierd vremea să-i număr. Ce, am vîndut stăpînului niscaiva oi, ca să văd dacă 
sînt cîţi ne-am învoit ? Cîţi or fi, sînt bine veniţi. lată şi geamantanul dumnealui; 
să-i scot rufe, dacă o vrea să se culce mai devreme ; aşa mi-a poruncit. Ei şi ce: 
dacă mi-a poruncit, musai să şi fac ? Tocmai pentru că mi-a poruncit, n-o să fac ; 
de aia sînt eu servitor. Să mai ies şi eu oleacă, să mă închin unei femeiuşti. Ai 
chef de aşa ceva, Cosme ? Am, cum să nu ! Atunci, hai, Cosme, că mai 
importante decît poruncile stăpînului sînt plăcerile noastre. 

(lese.) 


SCENA A XIV-A 


Dona Angela, Isabel, intrind prin ușa mascată de dulapul care se ţine în 
balamale. 


ISABEL: 

Rodrigo mi-a spus că nu-i nimeni acasă. Au ieşit cu toţii: şi oaspetele şi fraţii tăi. 
DONA ANGELA : 

Altfel nici n-aş fi îndrăznit să intru. 

ISABEL: 

Vezi ce uşor se trece ? 

DONA ANGELA: 

Ai dreptate ; erau fără nici un temei precauţiile mele ; n-am întîlnit pe nimeni ; 
uşa se închide şi se deschide fără să se bage de seamă că s-a clintit ceva. 


ISABEL 

Şi acum de ce am venit ? 

DONA ANGELA 

Ca să ne întoarcem. E de ajuns ca două femei să pună la cale o nebunie ca asta, 
că de la gînd la faptă calea nu-i prea lungă. Greu a fost pînă să mă hotărăsc. M- 
am încredinţat acum că el e cavalerul care, brav şi cutezător, şi-a primejduit 
viaţa pentru a mă salva. Datoria mea e să am grijă să nu-i lipsească nimic cît o 
sta aici. 

ISABEL: 

Uite darul ce i l-a făcut fratele şi, în vitrină, o spadă. 

DONA ANGELA: 

Priveşte : i-au pus şi masa mea de scris. 

ISABEL: 

Asta-i isprava fratelui. El a poruncit să-i fie adusă aici cu tot ce trebuie pentru 
scris şi pe lîngă asta o groază de cărţi. 

DONA ANGELA 

Văd colo jos două geamantane. 

ISABEL: 

Şi sînt deschise. Vrei, stăpînă, să ne uităm ce-i în ele ? 

DONA ANGELA: 

Nu-i frumos, dar nu mă rabdă inima să nu văd ce rufe şi bijuterii are. 
ISABEL: 

Ostaş cum e, şi venit cu jalbă la rege, nu cred să aibă cine ştie ce giuvaieruri. 
(Scot amîndouă, rînd pe rînd, lucrurile din geamantane şi le împrăştie prin 
odaie.) 

DONA ANGELA: 

Ce-i asta ? 

ISABEL: 

Un teanc de hirtii. 

DONA ANGELA: 

Scrisori de la femei ? 

ISABEL: 

Dar de unde ; dosare cu procese. Ce grele sînt ! 

DONA ANGELA: 

Dacă ar fi de la femei, ar fi mai uşoare. Nu le mai desface! 

ISABEL: 

Aici are şi cîteva rufe. 

DONA ANGELA: 

Miroase frumos ? 

ISABEL: 

Da, miroase a curat. 

DONA ANGELA : 

Acesta-i cel mai plăcut parfum. 

ISABEL 

A u cele trei calităţi :sînt albe, moi şi subţiri. Da' punga asta cu atitea 
instrumente, oare ce-o fi, stăpînă? 


DONA ANGELA: 

Arată-mi-o, să văd. La prima vedere parcă ar fi cleşte de scos măselele, dar sînt 
pensete de smuls părul, un fier de frizat şi un susţinător de mustăţi. 

ISABEL: 

Item, periuţă şi pieptene. Mă prind că oaspetelui nostru nu-i lipseşte nimic. 
Are pînă şi calapoade pentru încălţăminte. 

DONA ANGELA: 

De ce crezi ? 

ISABEL: 

Pentru că iată-le. 

DONA ANGELA: 

Mai are ceva? 

ISABEL .: 

Item, alt teanc de hirtii, care para fi scrisori. 

DONA ANGELA: 

Dă-mi-le : sînt de la femei şi văd şi un medalion între ele. 

ISABEL: 

Te miră ? 

DONA ANGELA: 

Nicidecum, dar o frumuseţe pictată încîntă totdeauna. 

ISABEL: 

Parcă-ţi pare rău că l-ai găsit. 

DONA ANGELA: 

Ce proastă eşti ! Ajunge, nu mai răscoli. 

ISABEL: 

Mai doreşti ceva ? 

DONA ANGELA: 

Să-i las un bileţel. Ia medalionul... 

(Se aşeză la masa de scris.) 

ISABEL: 

Pînă termini, să cotrobăiesc niţel şi prin geamantanul valetului. E plin de bani, 
dar nu-s decît nişte bieţi gologani ; în republica unde galbenii şi napoleonii sînt 
printi, ei sînt plebea. Ia să-i trag o păcăleală ; să-i scot banii şi în locul lor să pun 
cărbuni. Cînd i-o vedea, o să se întrebe : „De unde naiba i-o fi găsit femeia 

asta ?" fără să-i treacă prin cap măcar că sîntem în noiembrie şi în odaie e sobă. 
(Scoate banii din pungă şi-n loc pune cărbuni). 

DONA ANGELA: 

Am terminat. Unde zici să las biletul ca să nu-l zărească fratele meu cînd o veni ? 
ISABEL: 

Sub prosopul de pe perini ; cînd l-o ridica o să-l vadă, şi pînă atunci n-o să-l ia 
nimeni de acolo. 

DONA ANGELA: 

Ai dreptate. E cel mai bun loc. Pune-l şi strînge tot. 

ISABEL: 

Haiti ! auzi ? întoarce cineva cheia în broască ! 

DONA ANGELA : 


Atunci lasă tot aşa cum e şi hai repede să ne ascundem, Isabel. Vino, nu mai sta. 
ISABEL: 

Dulapul me fecit? 

(Ies prin dulap şi îl aşază la loc). 


SCENA A XV-A 
Intră Cosme. 


COSME: 

Ei, acum că m-am servit pe mine, să-i fac şi stăpînului un hatîr. Drace ! Dar cine 
ne-o fi răvăşit avutul aşa, de parcă ni l-a scos la mezat ? Ptiu, parcă-i tarabă 
odaia noastră. Cine-i aci ? Pe Dumnezeu ! chiar că nu-i nimeni, ori dacă e, nu 
vrea să răspundă. Dar mai bine că nu răspunde, mă bucur : altfel ar avea ocazia 
să vadă că mie nu-mi plac obraznicii, care au totdeauna un răspuns pregătit. Dar 
oricum oi fi, vesel sau trist — deşi, ca să vorbim sincer, tremur ca varga de frică 
— dacă zavergiul care-a trecut pe-aci nu s-a atins de gologanii mei, de rest puţin 
îmi pasă ; poate să răscolească în voie toate bagajele. Iu, ce-mi zăresc ochii, 
Isuse Cristoase ! 

(Se uită în pungă.) 

Mi i-a prefăcut în cărbuni ! Spiriduşe, spiriduşe, oricine îi fi tu, preschimbă-ţi 
banii tăi în ce-i pofti, dar pe cei pe care îi fur eu de ce mi-i preschimbi ? 


SCENA A XVI-A 


Don Manuel, don Juan, don Luis, Cosme. 


DON JUAN : 

De ce strigi așa ? 

DON LUIS : 

Ceai? 

DON MANUEL: 

Ce ţi s-a întîmplat ? Vorbeşte. 

COSME: 

Nemaipomenită îndrăzneală ! Stăpîne, dacă ai strigoi în casă, de ce ne-ai mai 
găzduit ? Doar o clipă am lipsit de aci, şi, uite : am găsit rufele şi bagajele făcute 
val-vîrtej, parcă ni le-ar fi scos perceptorul la licitaţie. 

DON JUAN : 

Lipseşte ceva ? 

COSME: 

Nu lipseşte nimic. Numa' gologănaşii mei, din punga asta, au fost preschimbaţi 


2 M-a făcut (lat). 


în cărbuni. 

DON LUIS : 

Acum te înţeleg. 

DON MANUEL: 

Ce glumă prostească ! N-are pic de haz. 

DON JUAN : 

Prostească şi impertinentă ! 

COSME: : 

Pe Dumnezeul meu dacă-i păcăleală ! 

DON MANUEL: 

Taci, că te ştiu eu. Eşti obraznic şi smintit ca de obicei. 

COSME: : 

Oi fi şi aşa, dar cîteodată mai sînt şi în toate minţile. 

DON JUAN : 

Noapte bună, don Manuel; culcă-te fără teamă de strigoii din han, însă 
sfătuieşte-ţi valetul să nu facă altfel de glume. 

(lese.) 

DON LUIS: 

Acum văd dece eştiaşa viteaz, precum ai dovedit-o. Pentru că trebuie să 
umbli mereu cu spada trasă, ca să scapi din buclucurile în care te vîră acest 
nebun. 


(lese.) 


SCENA A XVII-A 
Don Manuel, Cosme. 


DON MANUEL. : 

Vezi cum mă iau în deridere din cauza ta ? Mă cred şi pe mine nebun, pentru că- 
ti rabd toate. Pe unde mă duc, am numai neplăceri de pe urma ta. 

COSME: : 

Acum că am rămas singuri, crede-mă că nu glumesc de loc. N-aş îndrăzni să te 
mint de la obraz pe dumneata, care-mi eşti ca un tată. Să n-am parte de 
luminăţia ta, dacă n-am fost în oraş. Cine, ne cine, cineva ne-a făcut pocinogul 
ăsta. 

DON MANUEL: 

Nu mai căuta să-ţi dezvinovăţești prostia. S-o încheiem odată. Adună lucrurile 
răspîndite vraişte şi du-te de te culcă. 

COSME : Stăpîne, la ocnă să mă văd... 

DON MANUEL: 

Taci ori de nu îţi sparg capul. 

(Intră în odaia de culcare.) 


COSME: : 

Mi-ar părea rău să mi se întîmple aşa ceva. Pînă una alta însă, ia să strîngem noi 
mărunţişurile astea şi să le punem la loc în geamantane. Unde-i trimbiţa 
judecății de pe urmă a giuvaierurilor, să le adune pe toate dintr-o trimbiţare ! 
(Don Manuel se întoarce cu o scrisoare în mînă.) 

DON MANUEL: 

Fă lumină, Cosme.. 

COSME: : 

Da' ce-ai păţit, stăpîne ? Ai găsit pe cineva sub pat ? 

DON MANUEL: 

Cînd am desfăcut patul să mă culc, am găsit sub prosopul de pe perini biletul 
ăsta. Mă miră mai ales adresa de pe plic. 

COSME: : 

Cui e adresat ? 

DON MANUEL 

Mie, dar într-un chip foarte ciudat. 

COSME: : 

Cum ? 

DON MANUEL: 

Sună aşa: 

(Citeşte.) 

„Să nu mă deschidă nimeni, sînt numai pentru don Manuel". 

COSME: 

Dea Dumnezeu să mă crezi ! Nu-l deschide ; stai întîi să-l afumăm. 

DON MANUEL: 

De mirat mă miră, Cosme, dar nu mi-e frică : cine se miră doar nu se teme. 
(Citeşte.) 

„E firesc să mă îngrijesc de sănătatea dumitale, de vreme ce ţi-ai primejduit 
viaţa pentru mine. Astfel, îngrijorată şi îndurerată, te rog vesteşte-mă cum te 
simţi şi consideră-mă oricînd gata să-ţi viu în ajutor. Prilejuri vor fi şi pentru una 
şi pentru cealaltă, dacă laşi răspuns în acelaşi loc unde ai găsit biletul acesta. Ia 
aminte însă : trebuie păstrat cel mai mare secret ; în ziua cînd îl va afla vreun 
prieten, îmi voi pierde şi onoarea, şi viaţa." 

COSME : 

Ciudată întîmplare ! 

DON MANUEL: 

De ce ciudată ? 

COSME: : 

Nu te uimeşte? 

DON MANUEL: 

Nu. Dimpotrivă, mă dumireşte. 

COSME : 

Cum ? 

DON MANUEL: 

E limpede: domniţa mascată care, îngrozită şi zăpăcită, fugea de don Luis, este 


iubita lui. Soţie nu-i poate fi, pentru că el e neînsurat. Nu-i i-a fost deci greu să 
pătrundă în casa iubitului. 

COSME: 

Bună socoteală, dar eu cu frica merg mai departe. Să zicem că-i e iubită, n-am 
nimic împotrivă, dar cum era să ştie ea din stradă ce avea să se întimple,ca să 
aibă pregătit biletul pentru azi ? 

DON MANUEL: 

Poate că, după ce s-a despărţit de noi, l-a dat unui servitor. 

COSME: 

Să zicem c-ar fi aşa. Totuşi, cum ar fi putut servitorul să-l lase aci. Doar n-a mai 
intrat nimeni în odaie de cînd am venit eu. 

DON MANUEL: 

L-o fi pus înainte. 

COSME: 

Atunci, cine a răscolit geamantanele şi rufele ? Nu, nu pot să admit; asta 
miroase a altceva. 

DON MANUEL: 


Vezi dacă sînt închise ferestrele. 

COSME : 

Cu gergevele şi obloane. 

DON MANUEL: 

Nu ştiu nici eu ce să mai cred.Încep să am bănuieli. 

COSME : Ce bănuieli ? 

DON MANUEL: 

N-aş şti să-ţi spun. 

COSME : Şi acum ce ai de gînd să faci ? 

DON MANUEL: 

Să răspund, şi în aşa fel încît să nu se creadă că mă uimeşte sau că mi-e teamă. 
Odată ce-am pornit-o cu bileţelele, se va găsi, de bună seamă, cine să le ducă şi 
să le aducă. 

COSME: : 

Gazdei îi spunem ceva despre toate astea ? 

DON MANUEL: 

Nu. Nu pot face rău unei femei care are încredere în mine. 

COSME : 

Dar nu ofensezi în felul ăsta pe cine crezi că-i este iubit ? 

DON MANUEL: 

Nu ; fără să-i fac ei rău, mă port cinstit şi cu el. 

COSME: : 

Degeaba; oricît ai umbla luminăţia-ta să mă amăgeşti cu vorbe, mie nu-mi scoate 
nimeni din cap că aici nu-i lucru curat. 

DON MANUEL: 

Cum aşa ? 

COSME: : 

Să presupunem că bileţelele se duc şi vin mereu, şi oricît te-ai osteni luminăţia- 


ta să afli cum, n-o să ştii niciodată. Atunci ce-o să zici ? 
DON MANUEL: 

Că cine le duce şi le aduce e priceput şi îndemînatec, şi că în odaie e vreun loc 
pe unde se poate trece. E drept, cu asemenea bănuieli, s-ar putea, Cosme, să-mi 
pierd capul, dar nu să cred în lucruri nefireşti. 
COSME: : 

Atunci nu există spiriduşi ? 
DON MANUEL: 

Nimeni nu i-a văzut. 
COSME : 

Nici de-ai casei ? 

DON MANUEL: 

Mofturi. 

COSME: : 

Nici vrăjitoare ? 

DON MANUEL: 

Şi mai puţin. 

COSME: 

Farmece ? 

DON MANUEL: 

Ce gogoriță ! 

COSME: : 

Vedenii ? 

DON MANUEL: 

Ferit-a sfîntul! 

COSME: 

Zîne ? 

DON MANUEL: 

Numai în basme. 

COSME: 

Magi ? 

DON MANUEL: 

Curată prostie ! 

COSME: : 

Ghicitori ? 

DON MANUEL: 
Nesocotinţă. 

COSME: : 

Furii ? 

DON MANUEL: 

Da de unde! 

COSME: : 

Am găsit ! Diavoli ? 

DON MANUEL: 

Fără cine ştie ce putere. 
COSME : 


Dar suflete din purgatoriu, nu ? 

DON MANUEL: 

Care să mă facă pe mine să mă îndrăgostesc ? Ce gugumănie ! Fugi de-aici, că 
mă plictiseşti. 

COSME : 

În sfîrşit: ce hotărăşti ? 

DON MANUEL: 

Să stau la pîndă, zi şi noapte, eu ochii în patru, pînă oi afla taina ; iată pe ce mă 
bizui, fără să cred că sînt pe lume spiriduşi ori alte bazaconii. 

COSME : 

Ba eu, unul, tot cred că le aduce vreun diavol ; într-o ţara unde a început să se 
fumeze, de toate se pot găsi. 


ACTUL AL DOILEA 


Odaia donei Angela 
SCENA I 


Dona Angela, dona Beatriz, Isabel. 


DONA BEATRIZ : 

Uimitoare lucruri îmi povesteşti ! 

DONA ANGELA : 

Aşteaptă sfîrşitul şi pe urmă să-mi spui dacă sînt uimitoare. Unde am rămas ? 
DONA BEATRIZ : 

Ai rămas unde ziceai că ai trecut prin dulap, că nici nu se bagă de seamă cînd îl 
mişti, că se deschide foarte uşor, i-ai scris biletul şi a doua zi ai găsit răspunsul. 
DONA ANGELA : 

Mărturisesc că rar am citit scrisoare atît de bine adusă din condei : spirituală, 
galantă, amabilă, ca din vremea cavalerilor rătăcitori cărora li se întîmplau 
asemenea aventuri. Iat-o ; judecă şi tu. 

(Citeşte.) 

Preafrumoasă domniţă, oricine ai fi, îndurătoare de acest suspinător cavaler 
căruia îi alini dorul, rogu-te a mă face ştiutor al furului bicisnic, ori păgîn vraciu, 
care fermecată te ţine în lanţuri, pentru ca a doua oară în numele dumitale, 
tămăduit de rănile primite, să intru cu el în cumplită bătălie, măcar de-ar fi să 
rămân mort, că nu-i viaţa de mai mult folos decît moartea pentru cavalerul ce 
nu-şi 

împlineşte datoria. Dătătorul de lumină să te ocrotească şi pe mine să nu mă 
uite. Cavalerul domniţei spiriduş" 

DONA BEATRIZ : 


E într-adevăr scrisă într-un stil încîntător şi se potriveşte de minune cu aventura 
ta. 

DONA ANGELA 

Cînd am văzut că nu se arată de loc speriat, sau mirat măcar, şi-mi scrie cu atita 
haz, i-am răspuns şi eu pe acelaşi ton, şi am trecut... 

ISABEL. : 

Stai. nu trece, că vine don Juan, frăţiorul. 

DONA ANGELA : 

Desigur, va fi sosind, ca totdeauna, îndrăgostit, fericit că te poate vedea şi-ţi 
poate vorbi în casa lui. 

DONA BEATRIZ : 

Aş minţi dacă aş spune că nu-mi face plăcere. 


SCENA A II-A 


Don Juan, cei dinainte. 


DON JUAN : 

„Tot răul e spre bine", sună un proverb, şi în adevăr aşa este, pentru că 
supărările dumitale sînt spre binele meu. Am auzit, frumoasă Beatriz, că te-ai 
certat cu tatăl dumitale, şi numai astfel ai venit pe la noi. îmi pare rău de 
neplăcerile şi necazurile dumitale, dar nu mă voi sfii să-ţi mărturisesc că nu ţi le 
împărtăşesc, deoarece în ele îmi găsesc eu bucuria şi lor le datorez plăcerea de 
a te vedea. De astă dată iubirea pricinuieşte efecte cu totul deosebite : dumitale 
ciudă, mie încîntare. La fel e şi viespea : cînd înţeapă, o dată cu acul veninos îşi 
pierde şi viaţa. Fii binevenită ; oricît de scurtă îţi va fi vizita, va fi de ajuns spre a 
vedea un soare în tovărăşia unui înger. 

DONA BEATRIZ : 

La păreri de rău şi felicitări atit de bine întreţesute, nu ştiu ce să răspund, decit 
că m-am certat cu tata din vina dumitale. Ştie că am vorbit aseară de la balcon 
cu un tînăr pe care n-a putut să-l vadă la faţă. S-a făcut foc şi, pînă să-i treacă 
mînia, m-a trimis să stau aici cu verişoara ; numai în ea are încredere. Mai află, 
de asemenea, că cearta nu m-a întristat; şi la mine iubirea pricinuieşte efecte 
deosebite, aidoma soarelui care cu aceleaşi raze pe o floare o vestejeşte, iar pe 
alta o îmboboceşte. N-a trebuit decît o rază spre a alunga supărarea şi a face să 
înmugurească plăcerea de a mă găsi în casa dumitale, boltă de diamant a unui 
soare şi baldachin al unui înger. 

DONA ANGELA : 

La amîndoi vă saltă inima de bucurie, de aceea mă acoperiţi şi pe mine cu atitea 
flori. 

DON JUAN : 

Ştii ce cred eu, surioară ? Ca să te răzbuni pe oaspetele meu ce te tulbură, 
înţeleaptă cum eşti, ai căutat altul care să mă tulbure şi pe mine. 

DONA ANGELA : 

Ai ghicit ; eu ţi l-am adus ca să te ocupi de el. 

DON JUAN : 

Plăcută răzbunare ; îţi mulţumesc. 

(Vrea să plece.) 

DONA BEATRIZ : 


Ce, vrei să pleci, don Juan ? 

DON JUAN: 

Ca să-ţi fiu pe plac; de părăsit nu 

te-aş părăsi decît pentru a-ţi face o plăcere 

tot ţie. 

DONA ANGELA : 

Lasă-l să plece. 

DON JUAN : 

Prea supus şi oricînd gata la poruncile voastre. 


SCENA A III-A 


Dona Angela, d o n a Beatriz, Isabel. 


DONA ANGELA : 

Avea dreptate cînd spunea că m-a tulburat cu oaspetele lui; nici nu mai ştiu ce-i 
cu mine, cum cred că nu ştie nici el. Mă mingii cu gîndul că şi tu eşti la fel de 
tulburată din pricina gazdei tale. 

DONA BEATRIZ : 

Numai dorinţa de a-ţi cunoaşte întîmplarea mă ajută să-i uit lipsa. 

DONA ANGELA : 

Ca să nu te plictisesc, să adaug doar că biletele n-au mai contenit, se duceau şi 
veneau zilnic. Pe ale lui nu mai mă săturam citindu-le ; cînd serioase, cînd 
glumeţe, într-un cuvînt sînt fermecătoare. 

DONA BEATRIZ : 

Da el ce crede ? 

DOJVA ANGELA : 

Că trebuie să fiu iubita lui don Luis, pentru că m-am ascuns de el, şi că voi fi 
avînd altă cheie de la odaia unde a fost găzduit. 

DONA BEATRIZ : 

Un lucru nu înţeleg. 

DONA ANGELA : 

Care ? 

DONA BEATRIZ : 

Văzînd că plouă cu bileţele, de ce n-a stat la pîndă să descopere enigma ? 
DONA ANGELA : 

De asta nu mă tem ; la uşa lui am pe cineva de încredere, care mă vesteşte de 
oricine vine şi pleacă, şi Isabel nu intră înainte de a se asigura că nu-i nimeni 
înăuntru. Într-o zi, servitorul lui a stat la pîndă de dimineaţa pînă seara ; şi-a 
pierdut timpul degeaba; n-a aflat nimic. A, era să uit Isabel, du coşuleţul cît mai 
e vreme. 

DONA BEATRIZ : 

Şi încă ceva. Cum se poate să lauzi atît pe un bărbat că e deştept, cînd pînă 
acum n-a fost în stare să descopere secretul dulapului ? 

DONA ANGELA : 

Asta-i ca povestea oului lui Juanelo pe care cei mai renumiţi învăţaţi se căzneau 
să-l facă să stea în picioare pe o placă de marmoră şi nu izbuteau. Cînd a sosit 
Juanelo, doar l-a turtit niţel în vîrf şi oul a stat pe dată în picioare. Lucrurile sînt 
grele pînă li se descoperă taina, pe urmă totu-i uşor. 


DONA BEATRIZ : 

O ultimă întrebare. 

DONA ANGELA : 

S-o auzim. 

DONA BEATRIZ : 

După atîtea născociri şi peripeții unde vrei să ajungi ? 

DONA ANGELA : 

Nici eu nu ştiu ; poate aş minţi dacă ţi-aş spune că le fac pe toate numai pentru 
a-mi arăta recunoştinţa şi pentru a-mi omori vremea. Ca o naivă şi neghioabă ce 
sînt, am ajuns să fiu geloasă pe portretul unei femei ; cu greu mă stăpînesc să nu 
intru şi să i-l iau cu primul prilej. Mă frămînt zi şi noapte cum să-i dau să 
înţeleagă că sînt gata să-l las să mă vadă şi să-mi vorbească. 

DONA BEATRIZ : 

Şi să afle cine eşti ? 

DONA ANGELA: 

Ferească Dumnezeu! Sînt sigură că nici el nu-i în stare să trădeze în aşa hal pe 
un prieten care l-a găzduit în casa lui. Bănuind că sînt iubita lui don Luis, 
totdeauna mi-a scris cu multă cuviinţă şi sfiala. Nu, nu ; fi fără grijă, că nu mă 
gîndesc cîtuşi de puţin la aşa ceva. 

DO NA BEATRIZ : 

Atunci, cum o să te vadă? 

DONA ANGELA : 

Ascultă şi n-ai să-ţi crezi urechilor cînd ai s-auzi ce plan am ticluit, fără ca eu să 
fiu nevoită să intru la el, iar el să vie aici fără măcar să-i treacă prin minte unde 
este. 

ISABEL: 

Sst! Vine don Luis. 

DONA ANGELA : 

Lasă că-ţi spun pe urmă. 

DONA BEATRIZ: 

Ce deosebire între unul şi celălalt ! Merite va fi avînd şi el, de bună seamă, dar... 
pe cît mă încîntă unul, pe atît mă oboseşte celălalt. Hai să plecăm ; nu vreau să 
vie don Luis să-mi vorbească. 

(Vrea să plece.) 


SCENA A IV-A 


Don Luis, cei dinainte. 


DON LUIS : 

De ce pleci ? 

DONA BEATRIZ : 

Pentru că ai sosit dumneata. 

DON LUIS : 

Lumină strălucitoare şi neprihănită de la care soarele o împrumută pe a lui! De 
ce fugi ? Pentru că sosesc eu ? Sînt aşa de întunecat şi urit ca noaptea ? lartă-mi 
cutezanţa de a te opri, zînă din poveşti, dar de ţi-aş cere îngăduinţa să-ţi 
vorbesc, ştiu că nu mi-ai da-o. Căci, cunoscîndu-te cît eşti de aspră, nu vreau să- 


ţi cerşesc o astfel de favoare. Văd că dragostea mea fără margini nu trezeşte în 
sufletul tău îngheţat decît dispreţ, şi orice speranţă ar fi zadarnică. 

Află totuşi că, în ciuda neîndurării ce-mi arăţi, eu nu voi înceta să te iubesc, şi 
prin asta mă voi simţi într-un fel răzbunat. Voi fi cu atît mai fericit, cu cît îmi vei 
da mai multe dovezi de nepăsare. Şi cu cît mă vei chinui mai mult, cu atît îţi voi 
arăta mai multă dragoste. Indiferenţa ta să fie singura răsplată a darurilor mele. 
Invaţă-mă ce-n-seamnă asprimea, şi eu te voi învăţa ce-n-seamnă iubirea. Eu am 
să te copleşesc cu atenţii, iar tu mă vei trata numai cu dispreţ. Eu am să iubesc 
pentru amindoi, iar tu vei avea deajunsă cruzime cît să nu ducem lipsă nici unul. 
DONA BEATRIZ : 

Ah, ce frumos şi politicos te vaieţi ! Chiar de-aş vrea să te mîngii, nu voi face-o, 
ca să am plăcerea să te aud văitîndu-te. 

DON LUIS : 

Dispreţul tău m-a învăţat graiul durerii. 

DONA BEATRIZ : 

E bine să nu pierzi obiceiul, ca 

să ai cu ce te consola. 

(Vrea să plece, don Luis o opreşte iar.) 

DON LUIS : 

Ca să te răzbuni... 

DONA BEATRIZ: 

Lasă-mă ; nu te mai pot 

asculta. Pentru Dumnezeu, Angela, opreşte-l. 

(lese.) 

DONA ANGELA : 

Bine, frate, eşti prea din cale 

afară de slab ! Să rabzi atîtea umilinţe şi 

obrăznicii ! Te compătimesc. 

DON LUIS : 

Dar ce să fac, surioară ? 

DONA ANGELA : 

Încearcă s-o uiţi, căci să iubeşti fiind disprețuit înseamnă să mori, nu să iubeşti. 
(Iese împreună cu Isabel). 

DON LUIS : 

Ah, s-o uit ! E uşor de spus ; dar cum o să pot uita, aşa de adînc rănit cum sînt ? 
Roag-o. spune-i numai o dată să se arate binevoitoare, şi recunoscător o voi uita, 
ofensat însă nu, niciodată. Dacă de obicei binele se uită, e din pricină că binele 
nu doare aşa cum doare o jignire. 


SCENA A V-A 
Rodrigo, don Luis. 


RODRIGO : 
De unde vii ? 
DON LUIS : 
Nu ştiu. 
RODRIGO : 


Pari trist. Nu vrei să-mi spui de ce ? 

DON LUIS : 

Am vorbit cu dona Beatriz. 

RODRIGO : 

Am înţeles ; se vede după faţă ce ţi-a răspuns. Dar unde e, că azi n-am văzut-o. 
DON LUIS : 

Grada, de cîteva zile e oaspetele soră-mi, ştii, numai aşa ca să nu fiu scutit 
niciodată de năduful oaspeţilor. Frate-meu şi soră-mea parcă s-au înţeles să-mi 
aducă zilnic cîte unul : ieri, don Manuel, ca să-mi dea griji, azi Beatriz, ca să-mi 
ţie de urit gelozia. 

RODRIGO : 

la seama : vine don Manuel şi poate să te audă. 


SCENA A VI-A 


Don Manuel, cei dinainte. 


DON MANUEL 

(aparte): 

E cu putinţă? Numai mie să mi se întîmple astfel de minuni ? Dumnezeule, cum 
să fac eu să aflu dacă domniţa e iubita lui don Luis şi cum de a reuşit să încurce 
atit iţele ? 

DON LUIS : 

Don Manuel. 

DON MANUEL: 

Don Luis. 

DON LUIS : 

De unde vii ? 

DON MANUEL: 

De la Palat. 

DON LUIS : 

Nici n-ar mai fi trebuit să te întreb. Pentru cine vine cu cereri la Madrid, toate 
drumurile duc la Palat. 

DON MANUEL: 

Dacă ar fi să mă duc la Palat, n-ar fi nimic ; din păcate trebuie să mă duc mai 
departe. Maiestatea-sa a plecat aseară la Escorial, şi eu trebuie să-i prezint fără 
întîrziere hirtiile mele ; chiar astă noapte pornesc într-acolo. 

DON LUIS : 

Dacă îţi pot fi de folos la ceva, îţi stau pe de-a-ntregul la dispoziţie. 

DON MANUEL : 

Iti mulţumesc din toată inima eşti foarte amabil. 

DON LUIS : 

Mărturisesc că nu vreau să te măgulesc de loc vorbindu-ţi astfel. 

DON MANUEL: 

Nu mă îndoiesc nici o clipă. 

DON LUIS : 

Atunci, îţi stau la dispoziţie. 

(Aparte:) 

Asta ca să termini mai iute şi să nu te mai văd. 


DON MANUEL: 

Cum eşti însă, de bună seamă, un curtean foarte căutat, n-aş vrea să te rețin de 
la vreo întîlnire. 

DON LUIS : 

Nici dac-ai fi auzit ce vorbeam mai adineauri cu Rodrigo nu m-ai fi nimerit mai 
bine. 

DON MANUEL: 

Prin urmare, m-am înşelat ? 

DON LUIS : 

Da, căci nimeni nu-i mai chinuit decît sînt eu de o domniţă ce fuge de mine ca 
diavolul de tămiie. 

DON MANUEL: 

Exagerezi, don Luis. 

DON LUIS : 

Iubesc o frumuseţe fără seamăn zadarnic si fără speranţă. 

DON MANUEL: 

Cu alte cuvinte, te fereşti de mine. 

DON LUIS : 

Da' de unde, don Manuel ! Sînt un om fără noroc ; domniţa mea nici măcar nu-mi 
îngăduie să mă apropii de ea; mai mult chiar, roagă lumea să-mi taie calea cînd 
încerc să-i destăinuiesc patima ce-mi 

clocoteşte în inimă. Alţii caută mijlocitori ca să-i ajute să ajungă unde doresc, ea- 
i caută ca să mă gonească. 

(Don Luis şi Rodrigo ies.) 


SCENA A VII-A 


DON MANUEL: 

Nici nu se putea o destăinuire mai completă decît asta ! O femeie care fuge de el 
şi roagă pe altcineva s-o scape de urmăritor. Hm ! Bate şaua să priceapă calul ! 
Aşa barem am scăpat de o îndoială. Chiar dacă e aceea pe care am apărat-o, nu-i 
iubita lui ; nu l-ar dispreţui dînsa, dacă ar locui la el. Acum însă am altă îndoială 
şi mai chinuitoare. Să zicem că nu-i iubita lui şi nici nu locuieşte la el. Dar atunci 
cum izbuteşte să-mi scrie şi să-mi răspundă ? Scap de una şi dau de alta. Ce-i de 
făcut ? 

M-am zăpăcit de tot; mi-am pierdut şirul gîndurilor. Doamne, ce diavol de femeie 
| 


SCENA A VIII-A 


Cosme, don Manuel. 


COSME: : 
Stăpîne, ce mai e cu spiriduşul ? L-ai mai văzut pe aici ? Tare m-aş bucura să fi 
spălat putina. 


DON MANUEL 

Vorbeşte mai încet 

COSME : 

Am o groază de treabă şi nu-mi dă mîna să intru în odaie. 

DON MANUEL: 

De ce? 

COSME: : 

Mi-e frică. 

DON MANUEL: 

Frică ? Să-ţi fie ruşine ! Bărbat eşti tu ori găină ? 

COSME: : 

Ehei, nu mi-ar fi mie, da' vezi că mi-e , sînt un om păţit. 

DON MANUEL: 

Lasă glumele astea prosteşti şi fă lumină ; am de scris şi chiar în noaptea asta 
trebuie să plec la Escorial. 

COSME : 

Aha, m-am lămurit; care va să zică recunoşti că ţi-e frică şi luminăţiei-tale. 
DON MANUEL: 

Dimpotrivă, recunosc că nu-ţi iau în seamă prostiile ; am alte lucruri mai 
importante de făcut; dar să nu pierdem vremea. Pînă mă duc eu să-mi iau rămas 
bun de la don Juan, fă lumină. 

(lese.) 

COSME : 

Cum să nu ; la poruncă. Să aprind lampa spiriduşului ; e timpul să-l servesc, să 
nu stea dumnealui pe întuneric. Parcă erau pe aici nişte chibrituri. Nu-s ; să mă 
duc să caut. Ah, ce viteaz sînt ! Dar deocamdată dîrdii de frică ! 

(lese.) 


SCENA A IX-A 
Isabel intră prin dulap cu un coşuleţ acoperit. 


ISABEL: 

Nu sînt acasă ; mi-a spus servitorul. Am timp să las coşul la locul lui. Vai, singură 
şi pe întuneric, mi-e frică şi de mine. Doamne, cum tremur ! Cred că sînt primul 
spiriduş care se roagă lui Dumnezeu. Unde o fi scrinul ? Am păţit-o ; de teamă şi 
de groază, nici nu mai ştiu pe unde umblu ; măcar de-aş nimeri masa. Nu-i ! 
Doamne, ce să mă fac ? Dacă nu izbutesc să ies şi mă găseşte aici, se duce totul 
naibii. Haiti ! se deschide uşa ; vine cineva cu lumină. Acum s-a sfîrșit ; au să mă 
prindă si vor descoperi totul. Nu pot nici să mă ascund, nici să ies. 


SCENA A X-A 


Cosme cu lumină, Isabel. 


COSME : 


Spiriduşe, drăcuşorul neichii, fii om cumsecade ; am auzit că sînt şi de ăştia ; 
uite, supus şi smerit, mă rog dumitale, şterge-mă pe mine din catastiful 
matrapazlicurilor pe care le învirteşti, şi asta pentru patru motive : primul îl ştiu 
eu 

(Merge prin odaie, urmat pas cu pas de Isabel, care se fereşte să nu fie văzută.); 
pe al doilea îl cunoşti mătăluţă ; al treilea pentru că eşti băiat deştept, şi al 
patrulea pentru cîntecelul : 


Spiriduşe, spiriduşe, 
Milă de mine să ai, 
Că-s copil şi mititel 
Abia făcut copăcel. 


ISABEL 

(aparte) : 

Acum am luat seama odăii ; ei nu m-a zărit ; dacă-i sting lumina, pînă să aprindă 
alta, am şters-o. O să audă zgomot, dar dacă nu m-a văzut, nu-i nimic, şi apoi, 
din două rele trebuie să-l aleg pe cel mai mic. 

COSME: : 

Ptiu, priceput muzicant e teama ! 

ISABEL 

(aparte): Uite aşa. 

(îi dă un brinci şi o lovitură peste luminare, care se stinge.) 

COSME: : 

Aoleo ! Sărăcan de mine! M-a ucis !Îndurare ! 

ISABEL 

(aparte): 

Acum s-o şterg. 


SCENA A XI-A 


Don Manuel, Isabel, Cosme. 


DON MANUEL: 

Ce-i asta, Cosme ? De ce stai 

fără lumină ? 

COSME: 

Dacă ne-a stins pe amîndoi spiriduşul : 

lumina dintr-o lovitură şi pe mine dintr-o buşitură. 
DON MANUEL: 

Ai vedenii de frică. 

COSME 

Întreabă-mi spinarea dacă-s vedenii. 

ISABEL 

(aparte): 

Ah, numai de-aş nimeri uşa! 

DON MANUEL: 

Cine-i aci ? 

(Isabel se întilneşte cu don Manuel, care-l apucă coşuleţul.) 


ISABEL 

(aparte): Alta şi mai boacănă ; am dat 

peste stăpîn. 

DON MANUEL : Adu lumină, Cosme ! Am pus 

mîna pe el. 

COSME : Nu-i da drumul. 

DON MANUEL. : Las' pe mine ; du-te repede. 

COSME : Ține-l bine să nu-ţi scape. 

(lese.) 

ISABEL 

(aparte): 

Trage de coş ; ce-ar fi să i-l fac cadou ? Bun ; am găsit dulapul. Rămii cu bine. 
(Iese lăsînd coşul în mîinile lui don Manuel.) 

DON MANUEL: 

Oricine ai fi, femeie ori demon, să stai liniştit pînă aduce lumină ; altfel, pe legea 
mea, te tai ! Dar ce-i asta ? Parcă strîng în braţe numai vînt; nu simt decît nişte 
rufe, uşoare ca fulgul. Ce să fie ? Dumnezeule, îmi pierd capul! 


SCENA A XII-A 


Cosme cu lumină, don Manuel. 


COSME: : 

Ei, spiriduşe, acuma să-ţi vedem ochişorii. Dar ce-i cu el ? Nuilprinseseşi ? Ce 
înseamnă asta, stăpîne ? 

DON MANUEL: 

Întreabă-mă să te întreb. Mi-a lăsat coşul cu rufe şi a fugit. 

COSME : 

Mare drăcie, stăpîne ! Nu te lăudai luminăţia-ta că l-ai prins ? Ori a zburat pe 
aripile vîntului ? Mai ai ceva de zis ? 

DON MANUEL: 

Zic că fiinţa asta aşa de pricepută în a intra şi ieşi de aici era închisă în odaie. Ca 
să poată fugi ţi-a stins ţie luminarea, mi-a lăsat mie coşul si apoi a sbughit-o. 
COSME : 

Pe unde ? 

DON MANUEL: 

Pe uşă. 

COSME: : 

Zău dacă n-o să mă faci să mă scrintesc de tot la cap. Cînd îţi spun că l-am zărit 
eu la ultimele pîlpîiri ale feştilei stinse ! 

DON MANUEL: 

Ce formă avea ? 

COSME: 

Semăna cu un călugăr prichindel, pe cap cu un fes cît un clopot : pesemne era 
călugăr capucin. 

DON MANUEL: 

De frică ai aiureli ! Mai bine luminează colea, să vedem ce-a adus călugărașul. 
Ţine coşul. 

COSME : 

Coşul iadului ? ! 


DON MANUEL: 

Ţineilodată, cînd îţi spun. 

COSME: 

Sînt murdar pe mîini de seul de la luminare ; o să murdăresc învelitoarea ; mai 
bine puneilpe podea. 

DON MANUEL: 

Ne-a adus rufe albe si o scrisoare. Ia să vedem acum şi stilul călugăraşului. 
(Citeşte.) 

„În puţinul timp de cînd stai aci, nu s-au putut ţese mai multe rufe : vom avea 
grijă să-ţi aducem altele de îndată ce vor fi gata. Cît priveşte prietenul de care 
scrii, presupunînd că sînt iubita lui don Luis, te asigur că nu numai că nu sînt, 
dar nici nu pot fi; de altfel, despre asta vom vorbi mai pe larg cînd ne vom vedea, 
si asta se va întîmpla foarte curînd. Dumnezeu să te apere şi să te păzească." 
Spiriduşul e botezat, căci pomeneşte de Dumnezeu. 

COSME: 

Vezi că sînt şi spiriduşi religioşi ? 

DON MANUEL: 

S-a făcut tîrziu j du-te şi fă bagajele ; şi pune hîrtiile astea într-un săculeţ ; de ele 
avem nevoie ; pînă atunci să răspund spiriduşului meu. 

(îi dă nişte hiîrtii lui Cosme, care le aşază pe un scaun; don Manuel scrie.), 
COSME: : 

Să le pun aci, ca să le am la îndemiînă ; şi nu cumva să le uit. la să întreb eu pe 
luminăţia-sa : acum crezi în spiriduşi ? 

DON MANUEL: 

Curată gugumănie ! 

COSME : 

Gugumănie, negugumănie, nu-ți căzu adineauri ploconul din cer ? Ce altă 
dovadă mai vrei ? Desigur, îţi convine s-o ţii mereu aşa, că te alegi numai cu 
plăcinţile. Da eu, prăpăditul de mine, că rămîn veşnic cu buzele umflate, să fiu 
lăsat barem să cred în ele. 

DON MANUEL: 

Cum aşa ? 

COSME: : 

Uite aşa : vin şi ne răvăşesc bagajele, pe luminăţia-ta te apucă risul şi pe mine 
mă trec năduşelile pînă le strîng şi le rînduiesc la loc ; ţi-aduc bileţele ca să-ţi 
zboare gîndu-rile, mie-mi iau frumuşel gologanii şi-mi lasă cărbuni în loc. 
Prăjiturile cînd sosesc, le mănînci luminăţia-ta ca un tată, şi eu înghit în sec ca 
un nătăfleaţă ; nici nu-mi dai timp să mă uit la ele. Intrăm amindoi aproape în 
acelaşi timp în odaie, dumitale îţi dăruiesc un - coşuleţ cu batiste în dantele şi 
mie-mi ard un ghiont de văd stele verzi. Pentru luminăţia-ta plăcerile şi 
foloasele, pentru mine sperieturile şi ponoasele. Pentru dumneata mina 
spiriduşului e de catifea, iar pentru mine de fier. La dracu' ! O să-mi pierd 
răbdarea dacă-mi vei mai cere mult să tot tăgăduiesc ce văd şi ce mi se întîmplă. 
Lasă-mă barem să cred. 

DON MANUEL: 

Haide, haide, lasă asta acum. Fă bagajele ; te aştept în odaia lui don Juan pînă 
termini. 

COSME: : 

Ce bagaje să mai fac, dacă acolo nu poţi merge decît îmbrăcat în negru ? Pune- 
ti doar o mantie. 

DON MANUEL: 


Închide şi ia cheia. Dacă o veni don Juan şi o voi să intre, are el alta. Tot 
nedumerit am plecat : n-am putut afla nimic din ce-o să se întimple, şi încă în 
curînd ; n-aveam încotro ; unde mă duc acum e vorba de onoarea mea, pe cînd 
aci rămînem numai pentru o plăcere şi, între amîndouă, întîi onoarea şi pe urmă 
plăcerea. 

(lese.) 


SCENA A XIII-A 
Odaia donei Angela D o n a Angela, d o n a Beatriz, Isabel. 


DONA ANGELA : 

Îmi sărise inima de spaimă cînd 

am văzut că întârzii. 

ISABEL. : 

Cît pe aici era s-o păţesc şi să ni se spulbere toată născocirea. Dacă mă 
prindeau, 

trebuia să mărturisesc tot. Am scăpat aşa 

cum v-am povestit. 

DONA ANGELA : 

Întocmai ca-n basme. 

DONA BEATRIZ : 

De bună seamă, au rămas şi mai uimiţi. Să se pomenească aşa, din senin, 

cu un coş în miîini, să nu zărească pe nimeni, şi cine l-a adus să dispară ca o 
fantomă. Curat 

ca-n basme. 

DONA ANGELA : 

Dacă mai izbutesc acum să-l fac să vie să mă vadă, aşa cum ţi-am spus, atunci 
sigur că-şi iese din minţi. 

DONA BEATRIZ : 

Oricât de chibzuit şi mintos ar fi cineva, dragă Angela, nu se poate să nu rămiie 
uluit de asemenea ispravă. Să-l aduci să te vadă, fără să ştie unde, să se 
găsească pe urmă dinaintea unei domniţe frumoasă ca o ziînă, bogată ca o 
sultană, să nu ştie cine-i şi cum o cheamă (asta mi se pare că-ţi e intenţia) şi să 
plece apoi legat la ochi, bîjbiind orbeşte prin întuneric şi fără să poată înţelege 
nimic, e o faptă într-adevăr vrednică de uimire. 

DONA ANGELA : 

Totu-i gata ; chiar în astă noapte l-aş fi adus. dacă nu erai tu aici. 

DONA BEATRIZ : 

Cum, te îndoieşti de mine ? Crezi oare că nu-ţi voi păstra secretul ? 

DONA ANGELA : 

Nu, nu de asta, verişoară ; dar pentru că atît timp cît vei sta tu aci, nu se vor 
mişca nici fraţii mei de acasă, doar, doar te vei îndura să le trimiţi o rază din 
farmecul ochilor tăi. Cu ei acasă, nu îndrăznesc să încerc. 


SCENA A XIV-A 


Intră don Luis şi rămîne lingă cortină, cei dinainte. 


DON LUIS 

(aparte) 

Ceruri, ceruri milostive! Cum să mă stăpînesc cînd o zăresc ? Cum să-mi înăbuş 
simţirea ? Inima-mi bate să-mi spargă pieptul. Nu, nu ; nu se poate ; trebuie să- 
mi birui patima, trebuie să mă liniştesc. Să încerc. 

DO NA BEATRIZ : 

Să-ţi spun eu cum s-ar putea face totul fără să te prindă şi să stau şi eu aici. Mi- 
ar părea aşa de rău să lipsesc şi să nu văd cum se deapănă basmul mai departe. 
DONA ANGELA : 

Cum ? Spune repede. 

DON LUIS 

(aparte): 

Ce-or fi vorbind, de parcă şi de respiraţia lor se tem ? 

DONA BEATRIZ : 

Zicem că a trimis tata după mine, eu mă fac că plec, toţi cred că am plecat şi 
rămîn aci... 

DON LUIS 

(aparte): 

Ce-o fi însemnînd asta ? Ce-or fi urzind împotriva mea ? 

DONA BEATRIZ : 

Ascunsă, voi putea lua parte la reprezentaţie fără teamă. 

DON LUIS 

(aparte): 

Ce-mi aud urechile ? Haina ! 

DONA BEATRIZ : 

Ah ! ce bine-mi pare ! 

DONA ANGELA : 

Şi pe urmă ce spunem cînd te-or vedea aici ? 

DONA BEATRIZ : 

Mă mai întrebi ? N-o să ştim noi să ticluim vreo minciună ? 

DON LUIS 

(aparte): 

Ba bine că nu ! La de astea vă pricepeţi ! Dar ce mă fac eu ? Ah, simt că-mi 
plesneşte capul! 

DONA BEATRIZ : 

Ard de nerăbdare, dragă Angela, să văd deznodămîntul acestei uimitoare iubiri. 
în taină, fără martori, cum dorm toţi, uşor va putea trece din odaia lui într-a ta. 
DON LUIS 

(aparte): 

E lămurit. l-am pătruns intenţia, îl preferă pe frate-meu. îl va face fericit. Voiesc 
să mă mintă pe mine, să se prefacă a-şi lua rămas bun, ca să-l poată aduce 
liniştit în odaia lor. Ah, şi cum ard de gelozie, parcă sînt pe jăratec ! Să fiu oare 
atît de laş, încît să nu îndrăznesc nimic ? Ei, dar nu ! 

Nu-şi va împlini visul. Voi striga, sub" un pretext oarecare voi răscoli toată casa, 
pînă voi descoperi-o şi le voi tulbura gungurelile. Geloşii nu au alt mijloc de a se 
răzbuna decît să împiedice pe îndrăgostiţi să-şi guste în tihnă iubirea. Ceruri, 
ajutaţi-mă. încins de dragoste, mor de gelozie ! (lese.) DONA ANGELA : 

Aşa-i foarte bine ; mîine vom spune că ai plecat. 


SCENA A XV-A 


Don Juan, dona Angela, dona Beatriz, Isabel. 


DON JUAN : 

Bine te-am găsit, surioară ! Ce plăcere să te văd, frumoasă Beatriz ! 

DONA BEATRIZ : 

În sfîrşit; începuse să ne fie dor de dumneata. 

DON JUAN : 

Adevărat ? Să fiu eu atît de norocos ? Prea ar fi mare fericire ;nici nu îndrăznesc 
s-o cred, şi în acelaşi timp sînt mîndru şi parcă invidios pe mine însumi. 

DONA BEATRIZ : 

Lasă, lasă, don Juan ; nu te mai preface atîta. Dacă ti-ar fi sinceră iubirea, n-ai fi 
întîrziat atît să vii să ne vezi ! Dar pesemne că te-ai distrat pe unde-ai fost, şi de 
aceea eşti atît de mîndru de tine precum spui. 

DON JUAN : 

O, cum aş fi vrut să viu mai repede ! Dar m-a reţinut don Manuel, oaspetele, ca 
să-şi ia rămas bun ; a plecat adineauri. 

DONA ANGELA : 

Vai de mine ! 

DON JUAN : 

De ce ai tresărit aşa, surioară ? 

DONA ANGELA : 

Nu de spaimă, ci mai degrabă de bucurie. 

DON JUAN : 

Îmi pare rău, dar trebuie să te anunţ că bucuria nu-ţi va ţine mult : se întoarce 
mîine. 

DON A ANGELA 

(aparte): 

Mi-a venit inima la loc ! 

(Iare.) 

Uf, bine c-a plecat; începuse să mă plictisească. 

DON JUAN : 

Ba nu, surioară ; şi tu şi fratele meu sînteţi furioşi pe el fiindcă-mi face mie 
plăcere să-l am oaspete. 

DONA ANGELA : 

Aş avea eu ce să-ţi răspund, dar mai bine tac. Cel mai bun lucru e acum să plec 
şi să vă las singuri. Trebuie să-mi joc cum se cuvine rolul, căci doi îndrăgostiţi ca 
voi n-au nevoie tot timpul de mijlocitoare. Vino cu mine, Isabel. 

(Aparte, către Isabel.) Chiar astă seară am de gînd să-i iau portretul ; pot intra 
fără teamă. Pregăteşte-mi lumină şi-o haină să mă acopăr. Cine-mi scrie mie, nu 
trebuie să aibă la el, spre ruşinea mea, portretul altei femei. 

(Dona Angela şi Isabel ies.) 


SCENA A XVI-A 


Dona Beatriz, don Juan. 


DONA BEATRIZ : 

De ce mă amăgeşti, don Juan, cu vorbe atît de frumoase ? 

DON JUAN : 

Eu să te amăgesc, draga mea Beatriz ? Eu să te înşel, cînd lîngă tine mi se pare 
că-mi pogoară din cer în inimă un firişor subţire, tors parcă din raze de soare şi 
de lună, firul iubirii, ce-mi dă aripi, îmi pune pe frunte scînteieri de zori şi mă 
îndeamnă să cred şi să-ţi şoptesc că te voi iubi întotdeauna. Nu, nu te amăgesc; 
acesta-i marele adevăr al vieţii mele. Chiar de-aş voi să te uit, să te smulg din 
inimă, mi-ar fi cu neputinţă. Aşa stă scris în ceruri şi nu mă pot împotrivi voinţei 
stelei mele. 

DONA BEATRIZ : 

Dacă am devenit aleasa inimii tale prin capriciul unei stele, atunci nu pot avea 
prea multă încredere în vorbele-ţi curtenitoare. Slavă Domnului că eu nu-mi las 
dragostea la voia întîmplării, şi nici nu-mi trece prin minte să mi-o smulg din 
inimă. 

(Iese, urmată de don Juan.) 


SCENA A XVII-A 


În drum spre Escorial.Cosme fugind de do n Manuel, care aleargă 
după el. 


DON MANUEL: 

Nătărăule, dacă nu m-aş gîndi... 

COSME: : 

De aceea gindeşte-te. 

DON MANUEL: 

Că m-aş înjosi pe mine, ţi-aş frînge coastele. 

COSME : 

Gîndeşte-te că te-am slujit cu credinţă, că orice creştin poate săvirşi o greşeală. 
DON MANUEL: 

Nimeni nu te-ar răbda în locul meu. Ţi-am cîntat într-una să ai grijă de ele, şi ţie 
pe o ureche ţi-a intrat şi pe alta ţi-a ieşit ; ai uitat tocmai ce-i mai însemnat. 
COSME: : 

Tocmai pentru că sînt însemnate le-am uitat ; altfel ce-ar fi fost dacă le-aş fi uitat 
: pagubă-n ciperci. Şi cit m-am căznit să nu uit hîrtiile ! Le-am luat şi le-am pus 
deoparte să le am la îndemînă, şi cînd colo, parcă a fost un făcut, numai bine le- 
am uitat. Dacă nu le-aş fi pus deoparte, acum ar fi fost la un loc cu celelalte 
lucruri. 

DON MANUEL: 

Noroc că ţi-ai adus aminte la jumătatea drumului, altminteri aghiuţă te lua. 
COSME: : 

De cum am plecat, parcă aveam o piatră pe inimă. Măi. ce-o mai fi şi asta de mă 
perpelesc aşa ? îmi ziceam. Şi odată m-am luminat : ptiu ! drăcia naibii : am uitat 
hîrtiile. 

DON MANUEL: 


Spune omului să aibă grijă de cai şi să ne aştepte aici; ai casei or fi dormind, să 
umblăm uşor, să nu-i deşteptăm.Avem cheia, putem intra să luăm hiîrtiile fără să 
ne simtă nimeni. 

(Cosme iese pentru o clipă, apoi se întoarce repede.) 

COSME: : 

Cu omul m-am înţeles, da' vezi, stăpîne, fără lumină o să fie greu să le găsim şi 
mai mult ca sigur o să facem zgomot. Tot trebuie să cerem lumină din odaia lui 
don Juan, ca să vedem unde sînt. 

DON MANUEL: 

Nemaipomenit ! Nu te laşi pînă nu mă scoţi din pepeni. Acum vrei să-l trezim din 
somn şi să facem tărăboi ? Nu poţi, mişelule, că tu eşti cauza pocinogului, să te 
duci pe dibuite să le iei de unde le-ai lăsat ? 

COSME: : 

Ehei, asta ar fi floare la ureche : la masa unde ştiu eu că le-am aşezat m-aş duce 
cu ochii închişi, dar... 

DON MANUEL: 

Deschide repede, ce mai aştepţi ? 

COSME: : 

„„„naiba ştie unde le-o fi pus spiriduşul. N-a fost lucruşor pe care să-l fi lăsat eu 
undeva şi să-l găsesc la locul lui ! 

DON MANUEL: 

Dacă le-o fi mutat, om cere lumină. Pînă atunci, însă, să nu tulburăm pe gazdele 
noastre, care ne-au primit atît de bine. 

(les amîndoi.) 


SCENA A XVIII-A 
Odaia lui don Manuel.Dona Angela şi Isabel intră prin dulap. 


DONA ANGELA : 

Isabel, casa e cufundată în tăcere ; pe toţi e stăpîn somnul, ce fură tuturor 
jumătate din viaţă. Musafirul a plecat; acum am prilejul să-i iau portretul pe care 
l-am văzut la el prima dată. 

ISABEL: 

Intră încet, să nu faci cumva zgomot. 

DONA ANGELA : 

Inchide-mă pe dinafară ; nu ies de aci pînă nu vei veni să mă anunţi, ca să nu 
mai trec prin vreo altă primejdie. 

ISABEL: 

Te aştept aci. 

(Isabel pleacă închizînd dulapul.) 


SCENA A XIX-A 


Don Manuel, Cosme, pe întuneric; dona Angela. 


COSME 

(vorbind în şoaptă cu stăpînu-său): 

Am deschis. 

DON MANUEL : Umblă binişor, să nu faci zgomot, că altfel se iscă un tărăboi de 
o să ne fie mai mare dragul. 

COSME : Mă crezi că mi-e frică ? Spiriduşul ăsta ar fi putut măcar să ne aprindă 
lumina. 

DONA ANGELA: Să scot luminarea; e timpul să fac niţică lumină. 

(Scoate un mic felinar cu luminare pe care îl ţinuse ascuns.) 

COSME 

(aparte către stăpînu-său): 

Niciodată spiriduşul n-a fost mai deştept ca acum ;ne-a şi aprins lumina ; vezi 
dacă te iubeşte :dumitale ţi-o aprinde şi mie mi-o stinge. 

DON MANUEL: 

Dumnezeule! Chiar că asta-i ceva nefiresc : să ne aprindă lumina aşa, la 
poruncă, nu-i lucru curat. 

COSME: : 

Nu-i aşa că aveam dreptate ? 

DON MANUEL: 

Imi simt picioarele ca de lemn !Mai că mă bat gîndurile să mă întorc. 
COSME: 

De, ca omul ; ţi-e şi luminăţiei-tale o fărîmă de frică. 

DONA ANGELA: 

Aci parcă văd o masă ; e plină de hirtii. 

COSME : 

Uite-l că se îndreaptă spre masă. 

DON MANUEL: 

Mare minune! închipuire să fie sau ce altceva ? 

COSME : 

Uite cum ne călăuzeşte. Drept unde avem treabă ne duce, fără să zărim cine 
poartă lumina. 

(Dona Angela pune luminarea de la felinar într-un candelabru de pe masă, ia un 
scaun şi se aşază cu spatele spre ei.) 

DONA ANGELA 

Aci trebuie să fie ; ia să caut 

DON MANUEL: 

Ia te uită, Cosme, că la răsfrîngerile luminii se desluşeşte tot. în viaţa mea n-am 
văzut femeie mai frumoasă ! Sfîntă Fecioară ! Ce înseamnă asta ? Minunea-i ca o 
hidră : într-una se nasc o mie. Ce-i de făcut ? 

COSME : 

O ia pe îndelete. Trage scaunul. 

DON MANUEL: 

E icoana celei mai desăvîrşite frumuseți pictată de penelul Atotputernicului. 
COSME: : 

într-adevăr, altul nici n-ar fi putut-o face. 

DON MANUEL: 

Ochii-i strălucesc mai puternic ca lumina. 

COSME: : 

Nici vorbă, dacă ochii-i sînt luceferii cerului lui Lucifer. 

DON MANUEL: 

Şuviţele părului sînt raze de soare. 

COSME: : 


Le-a furat de la el. 

DON MANUEL: 

Şi buclele, stele. 

COSME : Păi, tot furate sînt şi ele. 

DON MANUEL: 

E fără pereche. 

COSME : Dacă i-ai vedea picioarele, n-ai mai zice aşa ; ăştia la picioare sînt 
blestemaţi. 

DON MANUEL: 

O frumuseţe fără seamăn, un înger căzut din cer. 

COSME: : 

Da, dar cu ghiare. 

DON MANUEL: 

Dar ce-mi văd ochii ? Oare ce-o fi vrind cu hîrtiile mele ? 

COSME: : 

Mă prind că umblă să aleagă pe cele de care ai nevoie, ca să ne scutească pe noi 
de-a le mai căuta. Asta-i un spiriduş foarte serviabil. 

DON MANUEL: 

Doamne, Doamne ! Ce să mă fac ? Niciodată n-am fost laş, dar acum sînt. 
COSME : Ba eu, unul, am fost, şi încă de multe ori. 

DON MANUEL: 

Picioarele mi-au îngheţat; simt cum mi se face părul măciucă ; prin piept mă trec 
junghiuri, şi parcă mi-au pus ştreangul de git. Nu se poate ; e o copilărie să-mi 
fie frică. Haidem, să încercăm să biruim vraja. 

(Se apropie şi o prinde de braţ.) 

Înger, demon sau femeie, de astă dată nu-mi mai scapi. 

DONA ANGELA 

(aparte): 

Vai, sînt pierdută ! Doar s-a prefăcut că pleacă ; a fost mai şiret ca mine. 
COSME : 

Pentru numele lui Dumnezeu (acuma s-a sfîrşit cu diavolul), mărturiseşte... 
DONA ANGELA 

(aparte): 

Dar ia să mă prefac... 

COSME : 

Cine eşti şi ce vrei de la noi? 

DONA ANGELA: 

Generos don Manuel Enriquez, un mare noroc te aşteaptă. Ursitoarele stau de 
veghe ; îţi torc mereu caierul fericirii aşa cum meriti ; dar nu te apropia şi nu mă 
atinge, altfel spulberi totul. Ţi-am scris de dimineaţă că ne vom vedea în curînd 
şi aşa s-a şi întîmplat ; m-ai văzut în cea mai frumoasă întruchipare ce puteam 
alege. Acum du-te liniştit şi lasă-mă pe mine aci. N-a sosit încă timpul să-mi afli 
taina: miine vei afla-o. Bagă de seamă însă : să nu sufli la nimeni nici o vorbă, 
dacă vrei să nu-ţi goneşti norocul. Umblă cu bine. 

COSME : 

Ce mai aşteptăm, stăpîne ? N-auzi că ne urează să umblăm cu bine ? 

DON MANUEL 

(aparte): 

Mii de draci! Ce, sînt iepure să mă sperii de umbre vane ? Mi-e ruşine şi sînt 
furios pe mine însumi că a putut să-mi fie frică ; chiar acum trebuie să descopăr 
secretul, bărbăteşte şi fără aminări. 

(Iare.) 


Femeie, sau oricine ai fi, altceva sînt sigur că nu eşti, fă bunătatea şi spune-mi 
cum ai pătruns aici şi cu ce scop. Nici mîine, nici poimîine, ci pe loc vreau să 
gust din fericirea ce mi se oferă : dacă eşti demon, pentru că eşti demon ; dacă 
eşti femeie, pentru că eşti femeie. Demon ? Haida de ! Cu trupul pe care ţi l-am 
simţit, eşti femeie în toată regula, nu demon. 

COSME: 

Totuna e. 

DONA ANGELA: 

Nu mă atinge, că-ți pierzi norocul. 

COSME: 

Domnul diavol are dreptate ; n-o atinge că nu-i nici harpă, nici vioară, nici liră. 
DON MANUEL: 

Atunci nu-mi rămîne decît un singur mijloc ca să mă încredinţez dacă eşti demon 
: spada. 

(Trage spada.) 

Şi nu vei avea de ce să te superi. 

DONA ANGELA: 

Vai ! Opreşte-ţi braţul : fie-ţi milă de o biată femeie ; mărturisesc că într-adevăr 
femeie sînt. Va fi fiind păcat să iubeşti, dar nu cred că merită o soartă atît de 
crudă cine atît de mult iubeşte. Nu-ţi întina oţelul, nu-i întuneca strălucirea în 
sîngele meu. 

DON MANLIEL : 

Atunci spune cine eşti. 

DONA ANGELA: 

Voi spune, n-am încotro. Nu mai pot ascunde iubirea aceasta, dorinţa, adevărul, 
credinţa. Dar trecem prin primejdie de moarte, dacă ne aude sau ne zăreşte 
cineva, pentru că sînt mult mai mult decît par ; de aceea, ca să nu ne tulbure 
nimeni, trebuie să închideţi uşile, şi de la odaie, şi de la intrarea principală, nu 
care cumva trecînd cineva şi zărind lumină, să vie să vadă ce-i aici. 

DON MANUEL: 

Fă lumină, Cosme, şi hai să închidem uşile. Vezi că-i femeie şi nu spiriduş ? 
COSME: 

Nu-ţi spuneam eu ? 

(Ies amîndoi.) 


SCENA A XX-A 
Dona Angela, apoi Isabel. 


DONA ANGELA: 

Isabel m-a închis pe dinafară, oaspetele m-a prins aci, nu mai e chip, trebuie să 
mărturisesc adevărul. 

(Intră Isabel prin dulap.) 

ISABEL : 

Pst, pst, stăpînă ; a venit fratele să întrebe de dumneata. 

DONA ANGELA : 

Ah, ce noroc ! Trage dulapul. Eşti o comoară ! Tot n-a descoperit secretul. 

(les şi închid dulapul.) 


SCENA A XXI-A 


Don Manuel, Cosme. 


DON MANUEL: 

Am închis uşile ; urmează, domniţă, povesteşte... Dar ce înseamnă asta ? Unde 
e? 

COSME : 

De unde să ştiu eu ? 

DON MANUEL: 

S-o fi dus în dormitor; mergi înainte. 

COSME: 

Mergînd pe jos, ar fi mojicie să trec înaintea luminăţiei-tale. 

DON MANUEL: 

Voi răscoli toată casa. Dă-ncoa îţi spun, 

COSME 

Poftim, zic. 

(Don Manuel ia luminarea, se duce în dormitor şi se întoarce.) 

DON MANUEL: 

Mare dandana ! 

COSME: : 

Acum pe unde o fi fugit ? Pe uşă nu putea. 

DON MANUEL: 

Atunci pe unde ? 

COSME: : 

Nu mă duce capul. Vezi, nu-ţi spuneam eu într-una că-i diavol, nu femeie ? 
DON MANUEL: 

Nici un colţişor din casă n-o să las necercetat: în dosul tablourilor, poate o 

fi vreo uşă ascunsă in perete ; pe sub covoare să nu fie vreun capac de pivniţă ; 
şi-n pod am 

să mă sui. 

COSME: : 

Aci nu se vede decît dulapul. 

DON MANUEL: 

Cum o să treacă prin el ? E plin de sticlărie. Vino să ne uităm prin alte părţi. 
COSME : 

Nu-mi place să-mi vîr nasul unde nu mă priveşte. 

DON MANUEL: 

Cu neputinţă să fi fost fantomă, dacă s-a temut de moarte. 

COSME : Şi a ghicit că ne întoarcem în noaptea asta ca s-o vedem. 

DON MANUEL: 

S-a arătat în chip de umbră, într-o lumină fantastică ; dar ca fiinţă omenească s- 
a lăsat văzută şi pipăită ; ca un muritor s-a temut, s-a sfiit ca o femeie, ca o iluzie 
s-a spulberat, şi a dispărut ca o nălucă. Să grăiesc nu ştiu, Doamne, nici ce să 
cred, nici ce să bănuiesc. 

COSME : 

Ba eu ştiu. 

DON MANUEL: 


Ce ? 

COSME: 

Că-i femeie-diavol ; povestea-i veche de cînd lumea : tot anul femeia-i demon, şi 
ca să-şi mai scoată din pîrleală, o dată a vrut şi demonul să fie femeie. 


ACTUL AL TREILEA 


Odaia donei Angela. 
SCENA I 
Don Manuel pe întuneric, călăuzit de Isabel. 


ISABEL: 

Aşteaptă aici. Va veni şi stăpîna mea 

îndată. 

(Iese închizînd ușa). 

DON MANUEL: 

Mi se pare destul de izbutită scamatoria. M-a închis aici ? Cred că da. lar mă 
lasă să mă frămînt. De ce m-o fi chinuind atît? Zina din poveşti, apariţia cerească 
ce mi-a făcut lumină în noaptea cînd m-am întors din drum spre Escorial mi-a 
scris un bileţel în care-mi spunea cam aşa: „Dacă ai curajul să vii să mă vezi, ia-ţi 
însoţitorul şi du-te în cimitirul (br ! ce loc straniu) Sfîntul Sebastian, unde te vor 
aştepta doi oameni cu o lectigă. Şi nu m-a înşelat; m-am suit în lectigă, m-a 
învârtit pînă am ametit şi n-am mai ştiut unde mă aflu, în sfîrşit, am ajuns 
dinaintea unei porţi uriaşe, întunecoase şi înfricoşătoare şi, cînd m-am coborit, 
m-am simţit luat de mînă de o femeie ; după înfăţişare aşa mi s-a părut că este. 
M-a tras apoi după ea şi, fără să scoată o vorbă, pe întuneric si pe dibuite, din 
odaie în odaie, m-a dus... Ei, dar parcă se zăreşte lumină prin crăpătura uşii... în 
sfîrşit, îmi voi vedea visul cu ochii ; mă pasionează aventura. 

(Se uită pe gaura cheii.) 

Ce palat ! Ce femei frumoase ! Ce salon luxos ! Domniţele una mai gătită ca 

alta ! Ce măreție ! 

(Se deschide uşa şi intră mai multe femei ducînd prosoape, tăvi cu pahare cu 
apă,borcane cu dulceaţă; în trecere fac reverenţe; în urma lor, bogat 
învestmântată, vine dona Angela.) 


SCENA A II-A 


Dona Angela, slujnice, dona Beatriz, don Manuel. 


DONA ANGELA 

(aparte, către dona Beatriz); 

Fraţii mei te cred plecată. N-avea nici o teamă ; ne vom retrage repede. 

DONA BEATRIZ : 

Care-i rolul meu ? 

DONA ANGELA : 

Deocamdată eşti slujnica mea. Pe urmă vei sta ascunsă şi vei privi tot ce se 
întîmplă. 

(Către don Manuel.) 

Te vei fi plictisit aşteptînd. 

DON MANUEL: 

Nicidecum, domniţă ; sosesc aci aidoma călătorului care, mergînd noaptea, 
înfricoşat de umbrele şi şoaptele întunericului, deodată zăreşte mijind zorile ce-i 
vor risipi temerile. Aievea aurorii îmi răsări, domniţă, acum, gonind negurile cu 
degetele-ţi trandafirii şi împrăştiind diamante din ochi-ţi de peruzea. In suflet te 
cobori, luminîndu-mi-l, şi pe inimă îmi torni balsamul speranţei, dorurile şi 
chinurile alinîndii-mi. Eşti asemenea soarelui, zeu atotputernic, care străluceşte 
peste tot pămîntul. 

DONA ANGELA: 

Îţi mulţumesc, don Manuel, pentru cuvintele măgulitoare, dar află că nu sînt nici 
auroră şi nici soare, ci o femeie ca toate femeile, şi întocmai cum aurora plinge 
lacrimi de rouă la ivirea soarelui, aşa şi eu sînt foarte simţitoare la chinurile şi 
dorurile dumitale ; nu aştept decît să ţi le alin. 

DON MANUEL: Nu atît cît ar trebui ca să-mi risipeşti îndoielile, căci, deşi mă 
aflu aici, domniţă, în preajma domniei tale, trebuie să-ţi mărturisesc că-mi vine 
foarte greu să mă încred în vorbele-ţi atit de frumoase. Oare m-ai chemat numai 
ca să mă chinuieşti ca şi pînă acum ? 

DONA ANGELA : 

Eu să te chinuiesc ? 

DON MANUEL: 

Da, arătîndu-mi că n-ai încredere în mine, ca să-mi spui cine eşti. 

DONA ANGELA : 

Numai asta te rog să nu-mi ceri ; mi-e cu neputinţă să-ţi împlinesc voia. 
Bucuroasă mă învoiesc să vii să mă vezi şi să-mi vorbeşti, dar nu încerca să afli 
cine sînt. Numele meu trebuie să rămînă o enigmă. Căci nu sînt ceea ce par, nici 
nu par ceea ce sînt. Cît timp voi păstra secretul, ne vom putea vedea, dar de vei 
şti cine sînt, poate că nu vei mai voi să mă vezi şi să-mi vorbeşti, oricît aş dori eu 
asta. Mă tem să nu-ți apar atunci într-o cu totul altă lumină. Aşa că deocamdată 
un singur lucru îţi pot mărturisi şi jura :nu sînt cîtuşi de puţin iubita lui don Luis. 
DON MANUEL: 

Atunci ce te îndeamnă, domniţă, 

să te ascunzi atit de el? 

DONA ANGELA : 

S-ar putea să fiu de rang atît de înalt, încît aş avea numai de pierdut dacă m-ar 
recunoaşte don Luis. 


DON MANUEL: 

Spune-mi, cel puţin, cum intri şi ieşi din odaia mea. 

DONA ANGELA : 

Nici asta nu-ţi pot destăinui acum, pentru aceleaşi motive. 

DONA BEATRIZ 

(aparte): 

E timpul să mă amestec eu. 

(Iare.) 

Poftiţi dulceaţa, excelenţă. 

(Se apropie toate cu tăvile cu apă şi dulceaţă.) 

DONA ANGELA : 

Proasto şi neghioabo ! Ce-i cu tine, visezi? De unde excelenţă? Ori vrei să înşeli 
pe don Manuel, făcîndu-l să creadă că cine ştie ce prinţesă sînt ? 

DON MANUEL 

(aparte): 

M-am lămurit. A luat-o gura pe dinainte şi mi-a mărturisit adevărul. E vreo 
prinţesă care-şi plăteşte secretul cu aur. 


SCENA A III-A 


Don Juan între culise, cei dinainte. 


DON JUAN 
(între culise bătînd la uşă): 
Unde eşti,Isabel ? Deschide o dată uşa ! 


DONA ANGELA 

(aparte): 

Doamne ! Ce-i zgomotul ăsta ? 

ISABEL 

(aparte): 

Ne-am duspe copcă! Sînt moartă de frică. 
DONA BEATRIZ 

(aparte): 


Am îngheţat ! 

DON MANUEL 

(aparte): 

Chinurile mele nu s-au sfîrşit! Acum altă amînare, alte frămîntări !Ceruri, ajutați- 
mă ! 

DONA ANGELA : 

Vai, don Manuel. e tata. 

DON MANUEL: 

Ce trebuie să fac ? 

DON A ANGELA : 

Să te ascunzi în odăiţa de alături.Isabel, condu-l tu şi ascunde-l, ştii tu unde. 
ISABEL. : 

Haideţi repede. 

DON JUAN 

(între culise): 

Nu deschideţi o dată ? 


DON MANUEL: 

Îmi joc viaţa şi onoarea. Cum mi-o fi norocul ! 

(Don Manuel pleacă, însoţit de Isabel.) 

DON JUAN 

(între culise): 

Ei, la dracu ! Deschideţi o dată, că de unde nu, sparg uşa. 

DONA ANGELA : 

Beatriz, tu du-te în odaia ta, să nu te găsească aici. 

(Beatriz iese şi intră don Juan.) 

DONA ANGELA: 

Ei, ce te-a apucat? De ce vii să-mi tulburi somnul la asemenea ceas ? 

DON JUAN : 

Mai întîi să-mi răspunzi tu ce înseamnă costumul ăsta pe tine ? 

DON ANGELA : 

Vrei să mă vezi tot mereu în negru ? M-am îmbrăcat şi eu aşa, ca să-mi fac de 
lucru şi să-mi uit tristeţile. 

DON JUAN : 

Ştiu eu că femeile îşi lecuiesc tristeţile cu găteli şi-şi uită necazurile cu bijuterii, 
dar de, parcă prea te în treci cu firea. 


DONA ANGELA : 

Fii pe pace ; nu-i nici o primejdie ; aici nu mă vede nimeni. 
DON JUAN : 

Ia spune-mi : Beatriz s-a dus acasă ? 

DONA ANGELA : 


Ehei, de ieri : tată-său a schimbat merchezul ,ca s-o împace, o ia acum cu 
binişorul. 

DON JUAN: 

Atît voiam să ştiu, ca să văd dacă mă pot duce să-i vorbesc astă seară. La 
revedere şi gindeşte-te că veşmîntul nu-i potrivit cu situaţia ta. 

(lese.) 

DONA ANGELA : 

Cu bine, cu bine. 

(Don Juan iese şi intră dona Beatriz.) 

DONA ANGELA : 

Închide uşa, Beatriz. 

DONA BEATRIZ : 

Am scăpat ieftin ; fratele tău se duce să mă caute. 

DONA ANGELA : 

Pînă se mai linişteşte casa şi se întoarce don Manuel în odaia mea, să mergem în 
cămăruţa de alături. 

DONA BEATRIZ 

Dacă ieşi cu faţa curată şi din trăsnaia asta, atunci chiar că o să rămii poreclită 
Domnița spiriduş. 

(les amîndouă.) 


SCENA A IV-A 


Odaia lui don Manuel.Don Manuel şi Isabel intrînd pe întuneric pe uşa 
din spatele dulapului. 


ISABEL 

Aci să stai şi bagă de seamă să nu faci zgomot, că poţi fi auzit. 

DON MANUEL: 

De piatră sînt. 

ISABEL 

(aparte): 

Numai de-aş izbuti să închid; m-am fîsticit de tot; parcă nici nu mai ştiu pe unde 
umblu. 

DON MANUEL: 

Măi, măi te de încurcături ! Aşa păţeşte cine se încumetă ca mine să străbată 
postii întregi ca să nimerească în cine ştie ce locuri, unde nici habar n-are la 
cine a nimerit. Desigur, ăsta-i palatul vreunui om de neam mare, pe puţin 
excelenţă. Dar, ce aud ? Parcă scîrţiie o uşă. A şi intrat cineva. 


SCENA A V-A 


Cosme, don Manuel 


COSME : 

Slavă Domnului ! Astă seară pot intra fără frică în odaie, chiar dacă trebuie să 
bîjbîi pe întuneric. Spiriduşul, mititelul de el, e acum ocupat cu stăpîne-meu. Ce 
nevoie mai are de mine ? 

(Se ciocneşte de don Manuel.) 

Ehei, tot mai are el ceva. Cine-i pe aici ? Ce mai viei de la mine ? 

DON MANUEL: 

Nici o vorbă să nu sufli, oricine 

ai fi : altfel bag sabia în tine. 

COSME: : 

O să vorbesc cît vorbeşte ruda săracă în casa bogatului. 

DON MANUEL 

(aparte): 

De bună seamă, e vreun servitor. la săliscodesc, să aflu la cine sînt. 

(Iare.) 

Prietene, spune-mi, mă rog dumitale, a cui e casa asta şi cum îl cheamă pe 
stăpîn ? 

COSME : 

Seniore, stăpinul şi casa sînt ale dracului să mă ia ; aci locuieşte o domniţă, 
numita Domnița spiriduş, un diavol cu chip de femeie. 

DON MANUEL: 

Şi tu cine eşti ? 

COSME : 

Eu sînt un valet, un servitor, un supus, un însoțitor sortit, fără nici o vină, să 
pătimesc fel de fel de vrăjitorii. 

DON MANUEL: 


Stăpînul tău cine este ? 

COSME : Un nebun, un zevzec, un prostănac, un nătăfleaţă care şi-a pierdut 
capul după blestemata de domniţă. 

DON MANUEL: 

Cum îl cheamă ? 

COSME: : 

Don Manuel Enriquez. 

DON MANUEL: 

Mii de draci ! 

COSME : 

Şi pe mine Cosme Catiboratos. 

DON MANUEL: 

Cosme, tu eşti ? Cum ai intrat aci ? Eu sînt stăpînul tău. Nu cumva ai venit 
ţinîndu-te de lectigă ? Te-ai luat şi tu după mine să te ascunzi aci ? 

COSME 

(aparte): Alta şi mai boacănă! 

(Iare.) 

Da' dumneata cum ai ajuns aci ? Nu te-ai dus, ca un viteaz, singur acolo unde 
erai aşteptat ? De ce te-ai întors aşa de grabă şi, în sfîrşit, cum ai pătruns aci, 
cînd doar eu am cheia odăii ? 

DON MANUEL: 

A cui e odaia? 

COSME : 

A luminăţiei-tale, ori mai curînd cred că e a diavolului. 

DON MANUEL: 

Minţi, blestematule ! Nu-i decît o clipă de cînd eu mă găseam hăt departe, în alta 
cu totul deosebită. 

COSME: 

Vei fi fost, nu zic, că spiriduşul se pricepe la scamatorii ; da' eu ţi-am spus 
adevărul gol goluţ. 

DON MANUEL: 

Tu o să mă scoţi de-a binelea din minţi. 

COSME: : 

Vrei probe ? Du-te la intrarea principală şi-o să-ţi ieşi din bănuieli. 

DON MANUEL: 

Ai dreptate ; ia să mă duc să mă încredinţez. 

(lese.) 

COSME : 

Doamne, simt că am căpiat! M-a ametit de-a binelea ! Cînd o să scăpăm odată 
din cursele necuratului ? 


(Intră Isabel prin dulap.) 


SCENA A VI-A 
Isabel, Cosme, apoi don Manuel. 


ISABEL 
(aparte): 


Acum, că a plecat don Juan, ia să-l scoatem pe don Manuel, să nu prindă de 
veste unde l-am închis. Pst, pst ! Seniore ! 
COSME : 

A început cu “pst-ielile”; o să mă înnebunească ! 
ISABEL. : 

Stăpinul s-a culcat. 

COSME 

(aparte): 

Ce stăpîn o mai fi şi ăsta? 

(Intră don Manuel.) 

DON MANUEL. : 

Nu mai încape nici o îndoială ;e odaia mea. 
ISABEL. : 

Dumneata eşti? 

COSME: : 

Da, eu. 

ISABEL. : 

Vino cu mine. 

DON MANUEL. : 

Aveai dreptate. 

ISABEL. : 

Fii fără teamă. 

COSME: 

Stăpine, mă ia spiriduşul ! 

(Isabel îl ia pe Cosme de mînă şi dispare cu el prin dulap.) 


SCENA A VII-A 


DON MANUEL: 

Cînd s-o sfîrşi o dată cu atitea amăgiri ? Nu răspunzi ? Te-ai bosumflat ? Cosme, 
Cosme ! La dracu', acum pipăi pereţii. Nu vorbeam adineauri cu el ? Unde a 
dispărut aşa, ca prin farmec ? Nu era aici ? Nu mai ştiu ce să cred. Ei, dar tot 
trebuie să mai intre cineva ; să mă ascund în dormitor şi să pîndesc, să vedem 
dacă nu voi izbuti să prind pe această frumoasă Domniţă spiriduş. 

(lese.) 


SCENA A VIII-A 


Odaia donei Angela.Dona Angela, doua Beatriz, slujnice cu luminări, 
dulceţuri şi apă, apoi Cosme şi Isabel. 


DONA ANGELA 

(către dona Beatriz): 

Fratele meu s-a dus să te caute si Isabel să-l scoată pe don Manuel. Pregătiţi 
totul, să găsească masa gata. Aşteptaţi aici. 

DONA BEATRIZ: 

De cînd sînt, n-am mai trecut prin asemenea peripeții ! 
DONA ANGELA: 

Vine ? 

O SLUJNICA : 

Da, i se aud paşii. 

(Intră Isabel cu Cosme de mînă.) 

COSME: : 

Prăpăditul de mine ! Unde oi fi ? Prea s-au întrecut cu gluma. Da' stai, băiete, că 
nu-i aşa. Oho, ce mîndreţe, ce frumuseţe ! Cosme sînt eu ori Amadis ? Cosmuliţă 
ori Belianis? 

ISABEL: 

Iată-l. Dar ce zăresc, Dumnezeule ! ? 

COSME 

(aparte): 

S-a păcălit. Mi s-a făcut inima cît un purice. 

DONA ANGELA: 

Ce-i asta, Isabel ? 

ISABEL 

(aparte către stăpînă-sa): 

Stăpînă, cînd m-am dus să-l iau pe don Manuel, în locul lui l-am găsit pe 
dumnealui. 

DONA BEATRIZ : 

Greu s-o dregi. 

ISABEL: 

Era întuneric. 

DONA ANGELA: 

Vai de mine şi de mine ! S-a descoperit tot. 

DONA BEATRIZ 

(aparte): Să-l mai înşelăm niţel. 

(Iare.) 

Cosme. 

COSME: 

Da, vai de păcatele mele ! 

DONA BEATRIZ : 

Vino-ncoa. 

COSME: 

Stau bine şi aci. 

DONA ANGELA: 

Vino, nu-ţi fie teamă. 

COSME: : 

Teamă unui viteaz ca mine ? 

DONA ANGELA: 

Da' ce e cînd nu îndrăzneşti să te apropii ? 

(Cosme se apropie de ele.) 


COSME 

(aparte): 

Dacă e vorba de onoare, nu mă mai pot codi. 

(Iare.) 

Ei, şi apoi nici diavolul nu-i aşa de fioros în rochie de femeie. Odată diavolul s-a 
preschimbat într-o fată tînără şi frumoasă. S-a gătit, s-a sulemenit şi s-a înfăţişat 
unui cioban. Ciobanul, cum a zărit-o, s-a repezit la ea, a luat-o în braţe şi şi-a 
făcut voia cu drăcoaica. Intrat iar în pielea-i urîtă şi neagră, împieliţatul s-a 
răstit : „Nenorocitule, te-ai uitat să vezi din cap pînă în picioare pe cine ai iubit ? 
în fundul iadului ai să te duci pentru păcatul săvirşit. Ciobanul, fără să se 
sinchisească de ameninţare, i-a răspuns : „,„M-oi duce, nu m-oi duce, numai vino 
dumneata miine tot aşa, şi tot aia ai să păţi”. Că, în straie de femeie, nici dracu 
nu-i aşa de urit precum se zice. 

DONA ANGELA : 

Vino-ţi în fire, omule ; bea un pahar cu apă şi ia o dulceaţă, să-ţi treacă 
sperietura. 

COSME: : 

Mi-a trecut. 

DONA BEATRIZ : 

Apropie-te ; ia seama, la întors ai de mers vreo două sute de leghe. 

COSME : 

Măiculiţa mea ! Ce-mi aud urechile ? 

(Se aud bătăi în uşă.) 

DONA ANGELA : 

Parcă bate cineva... 

DONA BEATRIZ : 

Da. 

ISABEL 

(aparte): 

Am băgat-o pe mînecă ! 

DONA ANGELA 

(aparte): 

Ai milă de mine, Doamne ! 


SCENA A IX-A 


DON LUIS 

(între culise): 
Isabel! 

DONA BEATRIZ 
(aparte): 

Doamne, scapă-ne! 
DON LUIS 

(între culise): 
Deschide ! 

DONA ANGELA ; 
Pentru fiecare spaimă am un frate. 
ISABEL. : 


Pînă aici ne-a fost ! 

DONA BEATRIZ : 

Eu mă ascund. 

(lese.) 

COSME 

(aparte): 

Asta, fără îndoială, e adevăratul spiriduş. 

ISABEL 

(către Cosme): 

Vino cu mine. 

COSME: 

Vin cu plăcere. 

(Ies amîndoi.) 

(Se deschide uşa şi intră don Luis.) 

DONA ANGELA : 

Ce cauţi în odaia mea? 

DON LUIS : 

Vin să tulbur cu suspinele mele bucuriile altora. Aseară am văzut lectiga cu care 
s-a întors Beatriz şi l-am zărit şi pe fratele meu intrînd. 

DONA ANGELA 

Ei, şi ce vrei? 

DON LUIS : 

I-am auzit paşii ; am venit doar să-l văd. 

(Ridică o perdea şi o descoperă pe Beatriz.) 

Beatriz, aici erai ? 

(Intră dona Beatriz.) 

DONA BEATRIZ : 

Aici sint; a trebuit să mă întorc, că iar s-a supărat tata. 

DON LUIS: 

Văd că amîndouă sînteţi tulburate. Ce-i cu voi ? Ce înseamnă banchetul ăsta ? 
Prăjituri, dulceţuri ? 

DONA ANGELA : 

Ce-ţi pasă cum petrec femeile între ele ? 

(Isabel şi Cosme fac zgomot după dulap.) 

DON LUIS : 

Şi zgomotul ăsta de unde vine ? 

DONA ANGELA 

(aparte): 

Mor! 

DON LUIS : 

Aici e cineva. Fratele meu nu este, pentru că el n-are de ce se ascunde. 
(la o lampă.) 

Negru ca iadul mi-e sufletul ! Am vrut să sting gelozia dragostei ce-mi arde 
pieptul si am aprins gelozia onoarei. Să iau lumina : da' la ce mi-ar folosi ? Totu-i 
lămurit şi onoarea la lumină se pierde. (lese.) 


SCENA A X-A 


D o n a Angela, dona Beatriz, slujitori. 


DONA ANGELA : 

Dragă Beatriz, dacă-l găseşte,sîntem pierdute. 

DONA BEATRIZ : 

N-avea teamă : numai să-l fi dus Isabel în odaia lui ; secretul dulapului te 
scuteşte de orice grijă. 

DONA ANGELA : 

Dar clacă n-o fi închis Isabel bine, şi-o intra acolo ? Vai, ce nenorocire ! 
DONA BEATRIZ : 

Oricum, n-ar strica să-ţi cauţi un adăpost. 

DONA ANGELA : 

Mă voi duce la tatăl tău să-i cer găzduire, aşa cum te-am găzduit şi eu pe tine. S- 
a învîrtit roata şi s-a schimbat norocul. Aşa merge ; ieri aveai tu nevoie de 
ocrotire, azi am eu. 

(les amîndouă.) 


SCENA A XI-A 


Odaia lui don Manuel.Isabel şi Cosme intră prin uşa de după 
dulap, don Manuel, apoi don Luis. 


ISABEL: 

Intră repede. 

DON MANUEL: 

Iar aud zgomot în odaie. 

(Intră don Luis cu lumină.) 

DON LUIS 

(aparte): 

Drace ! Zăresc un bărbat. 
COSME: 

Haiti, e prăpăd ! 

DON LUIS : 

De ce o fi aşa strîmb dulapul ? 
COSME: 

Mă vede ; să mă pitesc sub masa asta. 
(Se ascunde sub masă.) 

DON MANUEL: 

Acum nu mai merge decît aşa. 
(Pune nuna pe spadă.) 

DON LUIS : 

Ce-mi văd ochii ? Don Manuel ! 
DON MANUEL: 

Don Luis ! Dar ce înseamnă asta ? 
Doamne, în ce încurcătură am intrat ! 
COSME 

(aparte): 


Măi, măi, măi ; ia te uită pe unde intrau ! De o mie de ori mi-a stat pe buze s-o 
spun. 

DON LUIS : 

Trădatorule, nemernicule ! Cavaler eşti dumneata de cutezi să murdăreşti astfel 
onoarea cui te găzduieşte şi te omeneşte ? 

(Trage spada.) 

Scoate spada-ţi netrebnică. 

DON MANUEL: 

O voi trage doar spre a mă apăra, uimit de a te auzi, de a te asculta, de a te 
vedea, atît pe dumneata, cît şi pe mine. Nu căuta să mă omori, ar fi zadarnic. 
Sînt nemuritor, că prea am fost pus la grele încercări şi am scăpat. Dacă nu m-a 
omorît durerea, nu mă vei omori nici dumneata, oricît de viteaz ai fi ; durerea a 
fost mai tare. 

DON LUIS: 

La fapte să te văd cît poţi. Pe mine n-o să mă birui cu vorbe. 

DON MANUEL: 

Aşteaptă puţin, don Luis, să văd dacă-ţi pot da satisfacţie. 

DON LUIS: 

Ce satisfacţie-mi poţi da, cînd astfel încerci să mă necinsteşti ? Dacă intri în 
odaia acestei păcătoase prin uşi mascate ? Ce satisfacţie-mi poţi da pentru 
asemenea insultă ? 

DON MANUEL: 

De mii de ori străpunge-mi pieptul cu spada, dacă am ştiut măcar de uşă, sau că 
dă în altă odaie. 

DON LUIS: 

Atunci ce faci aci închis fără lumină ? 

DON MANUEL 

(aparte) : 

Ce să-i răspund ? 

(Tare.) 

Imi aştept servitorul. 

DON LUIS: 

Doar te-am zărit ascunzîndu-te ; vrei să spui că mă înşală ochii ? 

DON MANUEL: 

De ce nu ? Ochii însală mai mult decit celelalte simţuri. 

DON LUIS: 

Să zicem că mă înşală ochii, dar şi auzul mă înşală ? 

DON MANUEL: 

Şi auzul. 

DON LUIS: 

În sfîrşit, toţi mint, numai dumneata spui adevărul, şi doar dumneata eşti... 
DON MANUEL: 

Opreşte-te, nu-ţi duce gîndul pînă la capăt, altfel te omor pe loc. Şi pentru că 
zarurile au fost aruncate şi trebuie să ne batem în duel, să ne batem barem cum 
se cuvine. împarte în două lumina, să ne lumineze deopotrivă, închide uşa pe 
unde ai intrat ca un imprudent, pînă ce închid eu pe cealaltă. Şi acum să 
aruncăm cheia pe jos, ca să nu iasă decît cine va rămînea cu viaţă. 

DON LUIS: 

Stai să pun în dreptul dulapului masa asta, ca să nu poată intra cineva de 
dincolo. 

(Ridică masa şi zăreşte pe Cosme.) 

COSME 


(aparte): 

Acum au descoperit şmecheria. 

DON LUIS: 

Cine-i aci ? 

DON MANUEL: 

Aşa nenoroc mai rar ! 

COSME : 

Nu-i nimeni. 

DON LUIS: 

Ei, ce zicidon Manuel ? Acesta-i servitorul pe care-l aşteptai ? 

DON MANUEL: 

Nu mai e vreme să-l ascultăm. Ajunge că ştiu eu că am dreptate; crede despre 
mine ce vrei. Va trăi cine va învinge cu spada în mînă. 

DON LUIS: 

Hai, poftiţi amîndoi împotriva mea. 

Ce mai aşteptaţi ? 

DON MANUEL: 

E îngrozitoare insulta ce-mi aduci. Tocmai mă gîndeam ce să fac cu servitorul : 
să-l dau afară, înseamnă să-l trimit ca pe-o ştafetă să împrăştie vestea ; să-l 
rețin, ar însemna că stă să-mi ia partea. 

COSME : 

N-aveti nici o grijă ; nici prin gînd nu-mi trece să mă amestec. 

DON LUIS: 

Dormitorul are o uşă spre cămăruţă. Să-l închidem acolo ; astfel vom lupta de la 
egal la egal. 

DON MANUEL: 

De minune. 

COSME: 

Certaţi-vă să mă bat, da' daca-i vorba să nu mă bat, lăsaţi-o pe seama mea. 
(lese.) 


SCENA A XII-A 


Don Manuel, don Luis. 


DON MANUEL. : 
Acum sîntem singuri. 
DON LUIS : 

Atunci să tragem spadele. 
(Se bat.) 

DON MANUEL 
(aparte): 

Nu se lasă de loc! 
DON LUIS 

(aparte): 

Brav luptător! 

(I se frînge spada.) 


Am rămas dezarmat ; mi s-a frînt spada 

MANUEL: 

Curajul nu-ți lipseşte ; e doar o întîmplare ; du-te de-ţi caută alta. 

DON LUIS : 

Pe cît eşti de viteaz, pe atît eşti de mărinimos. 

(Aparte:) 

Cum să ies cu faţă curată ? Cînd îmi pătează onoarea, mă învinge şi-mi 
dăruieşte viaţa. In asemenea cumpănă, trebuie să găsesc neapărat un motiv, 
chiar de n-ar fi întemeiat, ca să am răgaz să cuget la ce-i de făcut. 
DON MANUEL: 

Nu te duci după spadă ? 

DON LUIS : 

Dacă mă aştepţi pînă mă întorc, negreşit că mă duc. 

DON MANUEL: 

Nu mă mişc de aci pînă te vei întoarce. 

DON LUIS : 

Cu bine, don Manuel 

DON MANUEL. : Cu bine. 

(Don Luis iese) 


SCENA A XIII-A 


Don Manuel, Cosme, închis. 


DON MANUEL: 

Să închid uşa şi să iau cheia, ca să nu se observe că-i cineva aci. Mi s-au rătăcit 
de tot gîndurile, parcă nici nu mai ştiu ce vorbesc. Ce bine am ghicit eu că 
treceau printr-o uşă, şi că era iubita lui don Luis ! S-a petrecut întocmai cum am 
prevăzut. Dar cînd mint nenorocirile ? 

COSME 

(dinăuntru): 

Stăpîne, stăpîne, barem cit vei fi singur, deschide-mi să stau lîngă luminăţia-ta ; 
mi-e frică să nu vie iar spiriduşul să mă bage-n boale cu sicîielile şi hărţuielile 
lui. Vai de capul meu ce-o să păţesc în odăiţa asta, unde abia mă învirtesc. 
DON MANUEL: 

Aşteaptă, îţi deschid îndată. Oh, m-am săturat de atita vorbărie ! 

(Don Manuel se duce să deschidă lui Cosme.) 


SCENA A XIV-A 


Dona Angela înfăşurată într-o mantie, don Juan rămiînînd la uşă ; don 
Manuel şi Cosme înăuntru. 


DON JUAN : 

Aici să stai ; mai întîi să cercetez cum şi de ce ai ieşit din casă aşa, acoperită 
toată, la asemenea ceas. Ingrato, nu-ţi pică obrazul de ruşine? 

(Aparte.) 

O las în odaia lui don Manuel, şi, dacă o veni el, o să las un servilor la uşă, să-i 
spună din partea mea să nu intre. 

(lese.) 

DONA ANGELA : 

Vai de mine, ce nenorocită sînt ! Curg necazurile unul după altul. Nu mai pot! 
Mor! 

(Intră don Manuel şi Cosme.) 

COSME: 

S-o ştergem de grabă. 

DON MANUEL : 

De ce te temi ? 

COSME : Femeia asta-i ciracul gol ; nici aici n-o să mă lase în pace. 

DON MANUEL: 

Acum o cunoaştem, şi apoi o uşă e astupată cu masa, iar în cealaltă e cheia pe 
dinăuntru. Pe unde o să intre ? 

COSME: 

Nu te prinde ; găseşte ea pe unde. 

DON MANUEL: 

Eşti un caraghios. 

(Cosme o zăreşte pe dona Angela.) 

COSME: 

Aoleo ! Mi s-au înmuiat de tot picioarele. 

DON MANUEL: 

Ce te-a apucat ? 

COSME: 

Uite-o ! E curat Ducă-se pe pustii ! 

DON MANUEL: 

Iluzie, umbră ori femeie ce vii să mă omori ! Spune, cum ai pătruns aci ? 
DONA ANGELA: 

Don Manuel, îngăduie-mi... 

DON MANUEL: 
Vorbeşte... 

DONA ANGELA : 

Puţine am de spus : ştii, prea bine, desigur, cum don Luis, gelos, furios, a intrat 
ca un vîrtej şi te-a găsit în odaie ; n-a trecut mult şi am auzit zăngănit de săbii ; 
am bănuit că de acolo unul din voi n-avea să mai iasă viu, de vreme ce se auzea 
numai glasul oţelului. De grabă, aşa cum eram, doar cu ce am găsit pe fugă la 
îndemînă, palidă, tulburată, îngrozită, am fugit. In liniştea nopţii răcoroase, 
alergind în neştire,împiedicîndu-mă și căzind, am ajuns, nefericita de mine, 
dinaintea unei porţi. Aici, parcă stînd de strajă, aştepta un bărbat. Era don Juan, 
fratele meu. Acum ţi-am mărturisit cine sînt. Destul am ţinut secretul ăsta şi 
numai ponoase am tras de pe urma lui. Cine şi-ar fi putut închipui că o femeie, 
tăcînd şi ea o dată, avea să facă rău ? Am dat să trec, dar... luna strălucea. La 
razele ei, zărindu-mi bijuteriile — doar nu o dată te-au trădat ele — şi, crezîndu- 
mă domniţa lui, s-a apropiat ca fluturele de lumină, ca să-şi arză aripile. Mă 
vede, mă recunoaşte şi mă întreabă ce caut. Cui nu i-a întunecat frica mintea, ca 
să nu mi-o fi întunecat si mie atunci ? De frică, abia am putut bîlbîi cîteva 
cuvinte de dezvinovăţire. încruntat, m-a luat de braţ şi mi-a zis apoi : „Vino, 


nevrednico, ruşinea casei noastre ; vei sta închisă pînă ce, mai liniştit, voi 
cerceta să văd ce te-a îndemnat să ne pătezi onoarea". în sfîrşit, iată-mă aci, 
unde, întîlnindu-te, mi-a venit inima la loc. Crede-mă, don Manuel, numai pentru 
că te-am iubit de cum te-am văzut ajunsesem strigoiul casei ; numai pentru că nu 
voiam să te pierd umblam ca o umbră rătăcitoare. Fie-ţi milă, nu mă 
părăsi,apără-mă, sînt nevinovată. 

DON MANUEL 

(aparte): 

O, prăpastie fără fund labirint fără ieşire ! Unde-i firul să mă călăuzească ? E 
sora lui, şi eu credeam că e iubită. Cum să nu mă frămînt acum, văzînd că i-am 
ştirbit onoarea, fie şi numai aparent, cînd mă feream atîta fără nici un temei să 
nu-l jignesc în iubire ? E sora lui; 

dacă încerc s-o salvez, apărînd-o cu sîngele meu şi folosind oţelul întru 
dezvinovăţirea ei, vina mea e şi mai mare ; înseamnă că am fost trădător şi i-am 
necinstit casa. Dacă aş încerca să mă dezvinovăţesc, ar însemna s-o învinuiesc 
pe ea, şi la asta n-ar consimţi onoarea mea. Dacă o apăr sînt trădător, dacă o 
părăsesc sînt laş şi nevrednic de o nobilă iubire... Dacă îi ţin parte, calc legile 
ospitalităţii ; dacă p dau pe mîna fratelui, sînt un om fără inimă... Dar, ce atita 
şovăire. M-am 

hotărît : ucigînd voi muri şi eu. 

(Adresîndu-se donei Angela.) 

Domniţă, nu te teme. Sînt nobil şi cavaler, şi acum eşti cu mine. 

(Se aud bătăi în uşă.) 

COSME : 

Bate cineva la uşă, stăpîne. 

DON MANUEL: 

O fi don Luis, care s-a dus să-şi caute altă spadă. 

DONA ANGELA : 

E frate-meu. Sînt pierdută ! 

DON MANUEL: 

Nu te teme de nimic ; braţul meu te va apăra ; stai în spatele meu. 

(Dona Angela se aşază în spatele lui don Manuel şi Cosme deschide uşa.) 


SCENA A XV-A 


Don Luis, dona Angela, don Manuel.Cosme. 


DON LUIS : 

M-am întors. Dar, ce zăresc ? Neruşinata ! 

(Se îndreptă spre dona Angola şi trage spada.) 

DON MANUEL: 

Opreşte braţul, don Luis. Aşteptînd să te întorci, a pătruns aci — nu-mi dau 
seama cum — această domniţă ; după cîte spune, e sora dumitale ; îţi dau 
cuvîntul meu de cavaler că n-o cunosc ; adaog însă că, înşelat, am putut să-i 
vorbesc fără să ştiu cui. Eu sînt dator s-o apăr cu preţul vieţii şi inimii mele. 
Aşadar, duelul ce trebuia să aibă loc între noi cu uşile închise se preschimbă 
acum în scandal. îngăduie-mi, deci, să mă duc s-o pun întîi la adăpost şi apoi să 
mă întorc să continuăm lupta. Şi cum pentru cine-şi apără renumele spada şi 


onoarea au fost armele cele mai de preţ, lasă-mă să mă duc pentru onoare, cum 
te-am lăsat eu să te duci după spadă. 

DON LUIS : 

Eu m-am dus după spadă ca să mă-ntorc s-o depun la picioarele dumitale, 
achitîindu-mă astfel de datoria trecută ; acum însă îmi dai alt prilej de luptă ; mă 
pot bate din nou. Această femeie e sora mea ; nimeni n-o poate scoate din casă 
sub ochii mei fără să-i fie soţ; dacă te învoieşti să-i fii soţ, atunci poţi s-o iei, s-o 
duci unde-i şti, şi .apoi să te întorci să ne batem iar. 

DON MANUEL: 

Mă voi întoarce ; dar numai pentru a îngenunchea dinainte-ţi şi a-ţi recunoaşte 
înţelepciunea şi tăria. 

DON LUIS : 

Ridică-te. 

DON MANUEL: 

Şi, spre a-mi face pe de-a întregul datoria, am marea fericire să întind mîna de 
soţ sorei dumitale. 


SCENA A XVI-A 
Dona Beatriz, don Juan, cei dinainte, 


DoN JUAN : 

Şi dacă lipseşte naşul, iată-mă pe mine aici. Veneam pentru dojeni şi am nimerit 
pentru felicitări. 

DONA BEATRIZ : 

Mă alătur şi eu lor. 

DON JUAN : 

Cum, Beatriz, la mine în casă erai ? 

DONA BEATRIZ : 

Nici n-am ieşit de aici ; îţi voi 

spune pe urmă de ce. 

DON JUAN : 

Să prind ocazia spre a te îmbia să 

nu mai ieşi deloc. 

COSME : 

Slavă Domnului că s-a dat pe faţă spiriduşul. 

(Către don Manuel.) 

Ei, mai zici acum că eram beat ? 

DON MANUEL: 

Dacă nu eşti azi, te însori cu Isabel. 

COSME: 

Dacă as fi, m-aş însura ; treaz nu pot. 

ISABEL : 

De ce? 

COSME: : 

Ca să nu pierd timpul ce se pierde în asemenea treabă ; mai bine să-l folosesc să 
cer iertare publicului pentru ce-am greşit, aşa cum i-o cere şi autorul pentru ale 
lui. 


